Irekia Eusko Jaurlaritza - Gobierno Vasco :: EHAA xedapena 201604084\nEBAZPENA, 2016ko martxoaren 8koa, Ingurumeneko sailburuordearena; honen bidez, Productos Tubulares SAUri Sestao udalerrian (Bizkaia) altzairugintzako eta zepak balorizatzeko jarduerarako eman zitzaion ingurumen-baimen integratua aldatu eta berrikusi egiten da.\nGaiak: INDUSTRIA; INSTALAZIOAK; INGURUGIRO-INPAKTUA; ALDAKETA; BAIMENAK; SESTAO\nHurrenkenaren zenbakia: 201604084\nIngurumeneko sailburuordearen 2008ko apirilaren 30eko Ebazpenaren bidez, Productos Tubulares SAUri Bizkaiko Sestaoko udalerrian altzairugintzako jarduerarako ingurumen-baimen integratua eman zitzaion.\n2008ko ekainaren 12an, gora jotzeko errekurtsoa aurkeztu zuen Productos Tubulares SAUk 2008ko apirilaren 30eko Ebazpen horren aurka.\n2008ko urriaren 20an, Productos Tubulares SAUk 2008ko apirilaren 30eko Ebazpenaren aurka jarritako gora jotzeko errekurtsoa ebazten duen agindua eman zuen ingurumen-organoak. Agindu horretan, partzialki onartzen da gora jotzeko errekurtsoa, eta aldatu egiten da ebazpenaren bigarren atala (C.1.1.3 azpiatala).\nIngurumeneko sailburuordearen 2012ko maiatzaren 3ko Ebazpenaren bidez, Productos Tubulares SAUri Bizkaiko Sestaoko udalerrian altzairugintzako jarduerarako emanda zitzaion ingurumen-baimen integratuaren bigarren ataleko C.1.3 azpiatala aldatu zen.\nIngurumeneko sailburuordearen 2015eko otsailaren 10eko Ebazpenaren bidez Productos Tubulares SAUri Bizkaiko Sestaoko udalerrian altzairugintzako jarduerarako eman zitzaion ingurumen-baimen integratua aldatu eta eraginkorra bihurtu zen, eta 16-I-01-0000000000069 baimen-zenbakia esleitu zitzaion.\n2014ko abenduaren 18an Batzordearen 1357/2014 Erregelamendua onartu zen, zeinaren bidez 2008/98/EE Zuzentarauaren II. eranskina ordeztu zen; onartu zen, orobat, Batzordearen 2014/955/EB Zuzentaraua (Hondakinen zerrendari buruzko 2000/532/EE Erabakia aldatzekoa), Europako Parlamentuaren eta Kontseiluaren 2008/98/EE Zuzentarauarekin bat etorriz.\n2015eko ekainaren 12an, Productos Tubulares SAUk aldatzeko formularioa igorri zuen; horren bidez lingoteak egokitzeko instalazioa ezartzearen berri eman zuen, eta instalazio horretan, gainera, baimenean jasota ez dagoen beste hondakin bat ere sortu behar dutela.\n2015eko ekainaren 24an, Productos Tubulares SAUk euri-uren tratamendurako proposamena igorri zuen. Proposamen horren bidez epe gehigarria eskatu zuen txatartegiko euri-uren fluxuaren tratamendua egiteko.\n2015eko azaroaren 9an Ingurumen Organoak Productos Tubulares SAUri eskatu zion baimenaren berrikuspena egin ahal izateko, honako hauek bidaltzeko: instalazioaren funtzionamenduaren eta ondorioetan deskribatutako teknika erabilgarri onenen arteko konparazioa, lurzoruei buruzko informazio eguneratua eta oinarrizko txostena egiteko aurreikuspena.\n2015eko abenduaren 1ean Productos Tubulares SAUk ingurumen-baimen integratua berrikusteko eskatutako agiriak aurkeztu zituen.\n2015eko abenduaren 14an, Euskal Herriko Agintaritzaren Aldizkarian eta Bizkaiko Lurralde Historikoaren Aldizkari Ofizialean argitaratu zen Productos Tubulares SAUren ingurumen-baimen integratuaren berrikuspena 30 egun baliodunen epean jendaurrean jartzea onartzen zuen Ingurumeneko sailburuordearen ebazpena, betiere egoki iritzitako alegazioak aurkezteko. Ingurumen-baimen integratuaren berrikuspena jendaurrean jartzeko izapidea amaitu ondoren, alegaziorik ez dagoela egiaztatu da.\n2015eko abenduaren 18an, Productos Tubulares SAUk «lingoteak egokitzeko jardueraren kean iragazitako hautsa» hondakinaren karakterizazio-txostena igorri zuen. Txosten horretan hondakina ez dela arriskutsua zehaztu zuten, eta, ondorioz, hondakin hori instalazioan sortutako hondakin ez-arriskutsuen zerrendan jasotzea eskatu zuen.\nUrriaren 18ko 815/2013 Errege Dekretuaren 16. artikuluan xedatutakoa aplikatuz, Eusko Jaurlaritzaren Ingurumen Administrazioaren Zuzendaritzak txostena eskatu zien Sestaoko Udalari eta Osasun Sailari 2016ko urtarrilaren 28an.\n2016ko otsailaren 12an, Eusko Jaurlaritzaren Osasun Sailak txostena egin zuen, eta espedientean jaso da txosten horren emaitza.\n2016ko martxoaren 7an, Productos Tubulares SAUk lingote-parkeko euri-uren fluxua isuri aurretik tratatzeko proposatutako jarduketak 2015eko abuztuan zehar egin zituela jakinarazi zuen, eta tratamendu hori arazteko instalazioen atalean jasotzeko eskatu zuen.\nProductos Tubulares SAUk lingoteak egokitzeko instalazioari dagokionez jakinarazitako aldaketekin lotuta aurkeztutako dokumentazioa aztertu ondoren, hain ondorioztatu beharra dago:\n1.– Kutsaduraren prebentzio eta kontrol integratuari buruzko uztailaren 1eko 16/2002 Legearen 10 artikuluan ezarritako irizpideen arabera, proiektatutako aldaketek ez dute eragin kaltegarririk edo garrantzitsurik izango segurtasunean, pertsonen osasunean edo ingurumenean. Horregatik, funtsezko aldaketak ez direla jo da, Lege horretan xedatutakoaren ondorioetarako.\n2.– Era berean, proiektatutako aldaketak ez daude sartuta ez Euskadiko Ingurumena Babesteko otsailaren 27ko 3/1998 Legeko IB eranskinean ez ingurumen-ebaluazioari buruzko abenduaren 9ko 21/2013 Legearen I. eta II. eranskinetan. Horregatik, bada, ez da hizpide ditugun aldaketen gaineko ingurumen-inpaktuaren ebaluazio-prozedurarik egingo.\nIngurumen-baimen integratuaren berrikuspena izapidetzeko aldian beharrezkoa den dokumentazioa aurkeztu dutenez, 2015eko otsailaren 10eko Ebazpenaren bigarren atalaren C.2.1. eta D.1. azpiatalak aldatu behar dira, aipatutako ondorioetara egokitzeko.\nProductos Tubulares SAUk lingote-parkeko euri-uren tratamendu-sistemaren deskribapena jasotzeko zein lingoteak egokitzeko instalazioan sortutako hondakin ez-arriskutsu berria gehitzeko egindako eskaerak aintzat hartuta, egokia da 2015eko otsailaren 10eko Ebazpenaren bigarren ataleko C.2.2.4 eta C.2.3.2 azpiatalak aldatzea.\nNolanahi ere, Productos Tubulares SAUk ez ditu oraindik egiaztatu ingurumen-organo honek eskatutako gainerako egokitze-neurriak; horregatik, gehienez hiru hilabeteko epean horiek gauzatu eta egiaztatzeko eskatu behar dugu.\nProductos Tubulares SAUren jardueraren ondorioz garrantzizko substantzia arriskutsuen emisioa gertatzen da; beraz, lurzorua eta lurpeko urak kutsatzea eragin daitekeela kontuan hartuta, sei hileko epean, lurzoruaren eta lurpeko uren egoera zehazteko txosten bat egiteko eskatzea dagokio, jarduera behin betiko amaitzen denean konparazio kuantitatiboa egin ahal izateko.\nIngurumen-baimen integratua aldatzeari dagokionez, Kutsaduraren Prebentzio eta Kontrol Integratuari buruzko Legearen (uztailaren 1eko 16/2002) 25. artikuluan ezarritakoa, eta 2015eko otsailaren 10eko Ebazpenaren C.2.3 eta C.2.5 ataletan ezarritakoa kontuan hartuz, baimen hori egokitu egin behar da, hondakinen sorrerari zein lurzoruaren babesari buruzko atalen testua eguneratzeko, eta altzairugintzako zepak balorizatzeko baldintzak zehazten dituen atal berria gehitzeko.\nIngurumen-organo honen ustez egokia da Productos Tubulares SAUren instalazioetan immisio-kabina bat edukitzeko betekizuna kentzea, izan ere, kabina horretan eskuratutako immisio-datuak ez dira adierazgarriak, ezta jarduerari guztiz egotzi modukoak ere, instalaziokoak ez diren bestelako azpiegiturak gertu dituelako. Hori dela eta, 2015eko otsailaren 10eko Ebazpenaren bigarren ataleko D.1.2 azpiatala ezabatu behar da.\nProductos Tubulares SAUri emandako ingurumen-baimen integratua aldatu beharra dago, bertan adierazitako aldaketak gehitzeko.\nLehenengoa.– Kutsaduraren prebentzio eta kontrol integratuari buruzko Legean (uztailaren 1eko 16/2002) xedatutakoaren arabera, ez-funtsezkotzat jotzea Productos Tubulares SAUk sustatutako instalazioetan lingoteak egokitzeko instalazioa ezartzeko egindako aldaketak. Euskal Autonomia Erkidegoko Ingurumena Babesteari buruzko Lege Orokorrean (otsailaren 27ko 3/1998), ingurumen-inpaktuaren ebaluazioaren prozedurari aplika dakiokeen araubide juridikoari dagokionez ezartzen dena eta Ingurumen Ebaluazioari buruzko Legean (abenduaren 9ko 21/2013) ezartzen dena kontuan hartuta, ez da beharrezkoa hizpide ditugun aldaketen gaineko ingurumen-inpaktuaren ebaluazio-prozedura egitea.\nBigarrena.– Productos Tubulares SAUri emandako ingurumen-baimen integratua aldatu eta berrikustea, baimenaren baldintzak Batzordearen 2012ko otsailaren 28ko erabakira egokitzeko. Erabaki horren bidez siderurgia-produkzioko teknologia erabilgarri onenak ezartzen dira. Horrenbestez, 2015eko otsailaren 10eko Ebazpenaren bidez emandako baimenaren lehen, bigarren, laugarren, seigarren eta zazpigarren atalak honela geldituko dira idatzita:\n«Lehenengoa.– Productos Tubulares SAU enpresari (egoitza soziala: Trapagako (Bizkaia) Ugarte-Galindoko errepidea z.g. eta IFK: A-48529358) ingurumen-baimen integratua ematea altzairugintzako eta zepak balorizatzeko jarduera egiteko Sestaoko udalerrian (Bizkaia), ebazpen honen bigarren atalean ezarritako baldintzekin.\nJarduera, Kutsaduraren Prebentzio eta Kontrol Integratuari buruzko uztailaren 1eko 16/2002 Legearen 1. eranskineko 2.2 kategorian jasota dago, «Galdaragintza edo altzairu gordinak ekoizteko instalazioak (lehen edo bigarren mailako galdatzea), orduko 2,5 tona baino gehiago ekoizten dituzten galdaketa jarraikiko instalazioak barne» izenburupean.\nUrriaren 18ko 815/2013 Errege Dekretuaren (Industriako isurpenen erregelamendua onartzen duena eta kutsaduraren prebentzio eta kontrol integratuari buruzko uztailaren 1eko 16/2002 Legea garatzen duena) I. eranskinean jasota dago zepak balorizatzeko jarduera, 5.4.c kategorian zehazki, «Hondakin ez-arriskutsuak balioztatzeko edo balioztatu eta ezabatzeko instalazioak eguneko 75 tonatik gorako gaitasunarekin – Zepen eta errautsen tratamendua».\nProductos Tubulares SAU enpresa Ibarzarra kalean dago, Sestaoko udalerrian (Bizkaia) eta 90.710 m\nKarbono-altzairuak eta aleatuak ekoizten ditu, lingote poligonaletan. Txatarretik abiatuta, txatarra galdatu, findu eta isuri egiten da (prozesu gehiago garatzen dira halaber) eta 350-765 mm arteko diametroko lingote poligonalak/biribilak lortzen dira. Instalazioak 300.000 tona pieza inguru fabrikatzen ditu urtean.\nLehengaia (txatarra) 120 tonako edukierako labe elektrikoan kargatzen da eta bertan burutzen da galdatze-prozesua. Tenperatura eta konposizio kimiko egokia lortzean, altzairua zali batera isurtzen da.\nOndoren, altzairua zalian fintzen da ferroaleazioak eta gehigarriak erantsiz. Zenbait altzairuren kasuan, duten konposizio kimikoagatik edo emango zaien erabileragatik, altzairua gasgabetu egin behar da, andela hustuz. Azken urratsa zolia sifoi bidez lingotetan isurtzen da, eta hoztu eta moldetik atera ondoren, lingote horiei ikuspen bisuala egiten diete hodien fabrikaziora bidali aurretik.\nUrtzeko labeak eta zaliak, egiten diren isurketak xurgatzeko eta arazteko sistema bat du, mahuka-iragazkien bidezkoa.\nHustuketa-galdaretan eta lingoteei tratamendu termikoa emateko labean sortutako isurketak xurgatzeko sistema bat erabiltzen da, baina ez da arazketa-sistemarik erabiltzen. Urtzeko labean eta zali-labean sortutako isurketak mahuka-iragazki bidez arazten dira, baina ez dago tximiniarik.\nInstalazioan sortutako hondakin-uren artean hauek daude: zepen parkeko euri-urak, lingote-parkeko euri-urak, industria-garbiketako urak, desgasifikazio-galdarako purga-urak, txatarrak biltegiratzeko eremuko euri-urak eta hozte-sistemak husteko eta purgatzeko urak. Hondakin-ur horiek isurtzeko bi isurketa-puntu daude.\nEsanak esan, isurketa-puntu beretik isurtzen dira, Ballonti ibaira, ur sanitarioak (hobi septikotik pasa ondoren), industria-garbiketako urak (koipe eta solidoen bereizgailutik igaro ondoren) eta lingoteak biltegiratzeko zonako euri-urak eta zepen parkeko euri-urak. Galdarako purgen urak eta txatarrak biltegiratzeko eremuko euri-urak, berriz, Galindo ibaira zuzenean isurtzen dira.\nJarduerak, ekoizpen-jardueraren garapenean, bereziki altzairugintzako hautsak sortzen ditu hondakin arriskutsuen artean, eta altzairugintzako zepak, berriz, hondakin ez-arriskutsuen artean. Productos Tubulares SAUk zepak tratatzeko instalazioa du altzairugintzako zepen tratamendurako.\nProiektuak, beste hainbaten artean, teknika erabilgarri egokienak izan daitezkeen honako neurri hauek barneratzen ditu: gasak hartzeko sistemaren eraginkortasuna, 4. zuloaren eta Canopy sistemaren bitartez; HEAko isurketa primarioak eta sekundarioak hartzeko % 98ko eraginkortasuna; partikulak arazteko sistema, mahuka-iragazki bidez, konposatu organokloratuen isurketa minimizatzeko sistema, batez ere PCDD/F eta PKBak, ke-irteeran errekuntza ondoko prozesua eginez.\n«Bigarrena.– Productos Tubulares SAU enpresak Sestaoko udalerrian (Bizkaia) sustatutako altzairugintzako eta zepen balorizazioko jarduera ustiatzeko honako baldintza eta eskakizun hauek ezartzea:\nA) Erantzukizun zibileko aseguru bat eratu beharko da seiehun mila (600.000 €) euroko zenbatekoaz gutxienez, honako hauek estaliko dituena: hirugarren pertsonei edo horien ondasunei sortutako balizko kalteengatiko kalte-ordainak, eta baimen honek onartutako jardueraren ondorioz ingurumen aldatua konpondu eta berreskuratzeko kostuak.\nB) Administrazioarekiko harremanez arduratuko den goi-mailako titulua duen pertsonaren gainean Ingurumen Sailburuordetzari eman dizkion datuetan aldaketarik balego, Productos Tubulares SAU enpresak aldaketa horien berri emango du.\nC.1.– Burdinazko hondakin metalikoak onartu, hartu, manipulatu eta biltegiratzeko baldintzak.\nProductos Tubulares SAUk altzairugintzako jardueran hainbat hondakin ez-arriskutsu balorizatuko ditu lehengaia zati batez edo guztiz ordezteko.\nHondakina onartzea egiaztatu ondoren, Productos Tubulares SAU enpresak horren titularrari onarpena ziurtatzen duen agiria igorriko dio, onarpen horren baldintzak ezarriz.\nProductos Tubulares SAUren instalazioan tratatu beharreko hondakin ez-arriskutsuak Batzordearen 2014ko abenduaren 18ko erabakiaren bidez argitaratutako hondakinen zerrendan jasotakoak izango dira, eta taula honetan zehaztuta daude:\nHondakin ez-arriskutsuen kudeaketaren jarduera, baimen honen xede dena, zabaltzea edo eraldatzea ingurumen organoari jakinarazi behar zaio, eta dagokionean, ingurumen-organoak baimendu beharko du.\nInstalaziora balorizatzera iristen diren hondakin ez-arriskutsuen kontrol bat eraman beharko da, hondakin horiek ebazpen honetako baldintzekin fabrikan onartuko direla bermatzeko.\nb) Instalazioan hondakinekin zamalanak egitean edo hondakinak manipulatzean, kontu handia izan beharko da kontrolik gabeko emisiorik edo emisio lausorik ez egoteko, edo, bestela, emisio horiek ahalik eta txikienak izateko. Alde horretatik, ekipoen iragazgaiztasuna funtsezkoa da.\nC.1.4.– Baliotu beharreko hondakinak gordetzea.\nC.1.5.– Hondakin balorizatuen datuen erregistroa.\nHondakinei eta Lurzoru Kutsatuei buruzko Legearen (uztailaren 28ko 22/2011) 40. artikuluan ezarritakoarekin bat etorriz, Productos Tubulares SAUk fitxategi kronologikoa izan beharko du, formatu fisiko edo telematikoan. Fitxategian, datu hauek jasoko dira, ordena kronologikoan: hondakinen kantitatea, izaera, jatorria, helmuga eta tratamendu-metodoa. Hala dagokionean, onartutako eta kudeatutako hondakinen garraiobidea eta bilketa-maiztasuna ere jasoko dira. Baztertutako hondakinei dagokienez, berriz, kantitatea, baztertutako hondakina sortzen duen enpresa, baztertzeko arrazoia, baztertutako hondakinaren azken helmuga eta beste gorabehera batzuk jasoko dira. Aipatutako fitxategi kronologikoan, hondakinen ekoizpen- eta kudeaketa-lanen agiri bidezko egiaztapenean bildutako informazioa sartu behar da.\nBaldin eta kudeatu beharreko hondakinak Estatuz kanpotik inportatzen badituzte, Europako Parlamentuarena eta Kontseiluaren, 2006ko ekainaren 14koaren, 1013/2006 Erregelamenduan, hondakinen lekualdaketei buruzkoan, ezarritakoa bete beharko dute.\nC.2.– Altzairugintzako zepak balorizatzeko prozesurako baldintzak eta kontrolak.\nProductos Tubulares SAUren Sestaoko (Bizkaia) instalazioetan hondakin ez-arriskutsuak balorizatzeko jarduera honetan datza:\n● Zepa zuriak eta beltzak biltegiratu, birrindu, sailkatu eta bahetzea kanpoan erabil ditzaten otsailaren 18ko 34/2003 Dekretuan araututako erabileraren batean (R4 eta R5 kudeaketa-eragiketak).\nZepa beltzak biltegiratu, dituzten metalak bereizi, birrindu, sailkatu eta bahetzeko jarduera Productos Tubulares SAUren instalazioen barruan dago kokaturik.\nZepak balorizatzeko prozesuak kasu guztietan hiru fase ditu:\n● Zepa hoztea.\n● Zepa hondeamakina bidez multzokatzea.\n● Zeparen ikuskapen bisuala eta hautapena.\n● Burdinazko elementuak bereiztea elektroimana duen atzerako hondeamakina bidez.\n● Aurretik sailkatzeko planta mugikor bidez bereizitako elementuak bahetzea hondakinaren arabera bahe ezberdina erabiliz.\n● Pisatzea eta garraiatzea.\nAurreko prozesu horretatik igaro ez den zepa beltz oro, bereziki birrintzeko prozesutik, hondakintzat hartuko da oraindik, eta halakotzat kudeatu beharko dute; hortaz, ezin izango da erabili 34/2003 Dekretuan araututako erabileretan.\nZepa beltzen tratamenduaren gehieneko ahalmena 13.000 tonakoa da urtean, eta zepa zuriena 3.000 tonakoa urtean.\na) Productos Tubulares SAUren instalaziotik datozen hondakin ez-arriskutsuak baino ezin dituzte kudeatu, betiere Batzordearen 2014ko abenduaren 18ko erabakiaren bidez argitaratutako hondakinen zerrendan jasota eta taula honetan zehaztuta badaude:\ne) Hondakinak hormigonatutako azaleran biltegiratuko dira, gerta daitezkeen ihes edo isurien balizko eragina saiheste aldera; hala gertatuz gero, horiek bildu eta karakterizatu egingo dira.\nf) Otsailaren 18ko 34/2003 Dekretuan (Altzairua arku elektrikoko labean fabrikatzeak sorrarazten duen zepa balorizatzea eta gerora erabiltzea Euskal Autonomia Erkidegoan arautzen duena) jasotako erabileraren batean zepak erabili aurretik, balorizatutako zepen erabiltzaileak eta balorizatzaileak erabilera-agiri bat egin beharko dute, aipatutako dekretu horren IV. eranskinean ezarritako gutxieneko edukiarekin bat etorriz. Erabilera-agiri horren kopia Ingurumen Sailburuordetzari igorri beharko diote dagokion urteko ingurumen-zaintzako programaren barruan.\ng) Hondakinei eta Lurzoru Kutsatuei buruzko Legearen (uztailaren 28ko 22/2011) 40. artikuluan ezarritakoarekin bat etorriz, Productos Tubulares SAUk fitxategi kronologikoa izan beharko du, formatu fisiko edo telematikoan. Fitxategian, datu hauek jasoko dira, ordena kronologikoan: hondakinen kantitatea, izaera, jatorria, helmuga eta tratamendu-metodoa. Hala dagokionean, onartutako eta kudeatutako hondakinen garraiobidea eta bilketa-maiztasuna ere jasoko dira. Baztertutako hondakinei dagokienez, berriz, kantitatea, baztertzeko arrazoia, baztertutako hondakinaren azken helmuga eta beste gorabehera batzuk jasoko dira. Aipatutako fitxategi kronologikoan, hondakinen ekoizpen- eta kudeaketa-lanen agiri bidezko egiaztapenean bildutako informazioa sartu behar da.\nHalaber, balorizatutako zepa beltzen eta zurien erregistroa ere edukiko dute (haien kantitatea eta helmuga, azken erabiltzailea berariaz adierazita), baita zehaztapenetik kanpoko produktuaren kantitatea eta helmuga ere.\nC.3.– Airearen kalitatea babesteko baldintzak.\nC.3.1.– Baldintza orokorrak.\nProductos Tubulares SAUren instalazioa ustiatzean atmosferara egingo diren isurketek ez dituzte Ebazpen honetan ezarritako muga-balioak gaindituko.\nC.3.2.– Fokuak identifikatzea. Katalogazioa.\nProductos Tubulares SAUren instalazioak (haren jarduerari urtarrilaren 28ko 100/2011 Errege Dekretuaren eranskinaren 04 02 07 01 kodeari dagokio) honako foku hauek ditu, atmosfera babestearen arloan indarrean dagoen araudiari jarraituz katalogaturik:\n*Ez du ebakuaziorako tximiniarik.\nBaldin eta urte jakin batean foku sistematiko batentzat ez badira funtzionamendu-baldintzak betetzen, urte horretan ez da foku horren gaineko kontrolik egin beharko, eta hurrengo urtean egin beharko da, betiere kontroletik salbuesteko baldintzek beren horretan jarraitu ezean. Inguruabar hori ingurumena zaintzeko dagokion programan justifikatu beharko da.\nAdierazitakoez gain, isurketa barreiatuak gertatzen dira urtzeko labean eta zali-labean. Isurketa barreiatu horiek arazketa-sistemaren barruan sartzen dira eta Euskal Autonomia Erkidegoko airearen kalitatea kontrolatzeko sarera konektatutako neurtzeko sistema jarraikiak kontrolatzen ditu. Instalazioan zehaztugabeko isuriak ere sortzen dira aurretik aipatutako urtarrilaren 28ko 100/2011 Errege Dekretuaren katalogoan jasotako 09 10 09 50 jarduerari lotuta.\nC.3.3.– Isurtzeko muga-balioak.\nJarraian neurtutako parametroen neurketei dagokienez (3. fokua) (guztizko partikulak) aurreko emisioko muga-balioak betetzen direla jotzen da baliozkotutako eguneko batez besteko balioek ez badute emisioko muga-balioa gainditzen. Baliozkotutako batez besteko eguneko balioak ustiaketa eraginkorraren epean zehaztuko dira (martxan jartzeko eta gelditzeko epeak salbuetsita), neurtutako erdiordutegiko batez besteko balio baliodunak oinarritzat hartuta eta betiere, ondoren zehaztutako konfiantza-tartearen balioa kendu ostean:\nGehieneko isurpen-balioetan zehaztutako 100eko 95eko konfiantza-tartearen balioak ez ditu isurtzeko muga-balioaren honako ehuneko hauek gaindituko: partikula totalak, 100eko 30.\nErregistro-denbora ez-baliozkotzat jotzen dira neurketa-ekipoen mantentze-lanak, matxurak edo funtzionamendu okerra.\nC.3.4.– Gasak hartu eta kanporatzeko sistema.\nFokuetako hondakin-gasak kanporatzeko tximiniak ez dira egongo bigarren ataleko C.3.2 azpiatalean ezarritako goreneko kotatik behera. Sekzioek eta laginketa-puntuek argitaratutako jarraibide teknikoetan ezarritakoa bete beharko dute.\nZehaztugabeko isuriak minimizatzeko, canopy arazte-sistemak atzitzen ditu horiek eta ebakuatu aurretik iragazten dira.\nC.4.– Isurketak egiteko baldintzak.\nC.4.1.– Isurien sailkapena, jatorria, ingurune hartzailea eta kokapena.\nC.4.2.− Gehienez isuri daitezkeen emariak eta bolumenak.\n● 1. isurketa: zepa-parkeko euri-urak.\n● 2. isurketa: lingote-parkeko euri-urak.\n● 3. isurketa: industria-garbiketako urak.\n● 4. isurketa: gasgabetzeko galdarako purga-urak.\n● 5. isurketa: txatarrak biltzeko eremuko euri-urak.\n● 6. isurketa: hozte-sistemen hustuketa eta purgaketetako urak.\nC.4.3.– Isurpenen muga-balioak.\nHonako zerrenda honetan ageri dira isurketen kutsaduraren parametroen ezaugarri nagusiak, bakoitzarentzat ezarritako muga-balioekin:\nMetal-kontzentrazioak guztizko kontzentrazioari egiten dio erreferentzia.\nGainera, ingurune hartzaileari dagozkion arauak eta kalitate-helburuak bete behar dira. Bestela, titularrak tratamendu egokia egin beharko du, isurketaren ondorioz aipatutako kalitate-helburuak urratzen ez direla ziurtatzeko.\nBaimen honek ez du baldintza honetan berariaz adierazitakoak ez diren beste substantzien isurketarik onartzen, batez ere maiatzaren 23ko 606/2003 Errege Dekretuaren Hirugarren Xedapen Gehigarrian aipatzen diren substantzia arriskutsuak. Errege Dekretu horren bidez, Urei buruzko abuztuaren 2ko 29/1985 Legearen atariko titulua eta I, IV, V, VI eta VIII. tituluak garatzen dituen jabari publiko hidraulikoari buruzko araudia onartzen duen apirilaren 11ko 849/1986 Errege Dekretua aldatzen da.\nEzkutuko purgaketa izango liratekeen terrazen, gordailuen eta abarren gainezkabideen isurketak ez dira baimenduko. Gertatuz gero, jakinarazi beharko dira eta dagokien isurketarako baimena eskatu beharko da.\nSaneamenduko sare orokor baterako konexioaren bideragarritasuna dagoenean, orain baimendutako isurketak horretara lotu beharko dira, eta idatziz jakinarazi beharko dute hori.\nC.4.4.– Arazteko eta husteko instalazioak.\nArazketa-instalazioak edo industriako instalazioetarako hondakin-urak zuzentzeko neurriak eskaera egin duen enpresak aurkeztu duen dokumentazioa beteko dute eta funtsean honako jarduketa hauek izango dira:\nPH-ren dekantagailua eta kontrolatzaile automatikoa, zunda eta azido edo baseren dosifikatzaile automatikoz hornitua. Tratamenduaren gehieneko ahalmena 85 m\nPerimetro-hodi bat eginez fluxua indibidualizatuko dute, eta harea-putzuak ezarriko dituzte dekantagailuaren aurreko kutxetetan. Horrez gain, dekantagailua urtero garbituko dute.\nHidrokarburo-bereizgailu koaleszentea ezarriko da, irteeran 5 mg/l-ko gehieneko olio-kontzentrazio baterako. Tratamenduaren gehieneko ahalmena 21,6 m\nPH-a isuri aurretik jarraituan kontrolatu eta egokitzea.\nHiru hilabeteko epean hondakin-uren fluxu horri dagokionez bigarren ataleko C.4.3 azpiatalean ezarritako isurketako muga-balioak lortzeko behar den tratamendua ezarri dutela egiaztatu beharko dute. Uraren Euskal Agentziari arazteko sistema hori ezarri dutela jakinaraziko diote, eta tratamenduaren gehieneko ahalmenaren berri emango diote; horrez gain, efluentearen analitika ere emango diote.\nHozte-dorreak hustu eta/edo purgatu aurretik, bigarren ataleko C.4.3 azpiatalean ezarritako isurketa-mugak betetzen direla egiaztatu beharko dute dagokion analitika eginez. Administrazio hidraulikoaren erakunde kolaboratzaileak egin beharko ditu analitika hori eta laginketa.\nHartutako neurri zuzentzaileak nahikoak ez direla ikusiz gero, baimenaren baldintzak betetzearen arduradun izanik, Productos Tubulares SAU enpresak behar beste aldaketa egingo ditu arazketa-instalazioetan isurketak baimenean ezarritako baldintzak bete ditzan. Aldaketak Administrazioari jakinaraziko dizkio lehenik eta behar izanez gero, baimena aldatzeko ere eskatuko du.\nKontrol-kutxeta bat jarriko da hondakin-ur mota baimendu bakoitzerako; kutxeta horiek isurketen lagin esanguratsuak lortzeko eta arazketa-instalazioen errendimendua egiaztatzeko beharrezko ezaugarri guztiak izango dituzte. Kutxetak ikuskatu ahal izateko sarbide zuzena ahalbidetzen duten lekuan kokatuko dira, hala badagokio.\nKasu honetan pHmetro bat nahitaez eduki beharko dute 1. isurketan («zepa-parkeko euri-urak»).\nC.4.5.– Isurien kontrol-kanona.\na) Jabari publiko hidraulikorako isurketa.\nUraren Legearen testu bateginaren 113. artikulua eta Jabari Publiko Hidraulikoaren Araudiko (606/2003 Errege Dekretua) 291. artikulua aplikatuz, honakoa isurien kontrol-kanonari dagokion zenbatekoa:\n(I.K.K.): Isurien Kontrol-kanona= B x Pu.\nPu = Pb x Km.\nKm = K2 x K3 x K4.\nB = Baimendutako isurketaren bolumena (m\nPb = Oinarrizkoa prezioa m\nKm = Isurketaren maiorazioko edo minorazioko koefizientea.\nK2 = Isurketaren ezaugarrien araberako koefizientea.\nK3 = Isurketaren kutsadura-mailaren araberako koefizientea.\nK4= Ingurune hartzailearen ingurumen-kalitatearen araberako koefizientea.\nKm = 1,00 x 0,5 x 1,00 = 0,5.\nPu = 0,04207 x 0,5 = 0,021035 euros/ m\nIsurien kontrol-kanona = 0,021035 x 5139 = 108,1 euro urteko\nKm = 1,28 x 0,5 x 1,00 = 0,64.\nPu = 0,04207 x 0,64 = 0,026925 euro/m\nIsurien kontrol-kanona = 0,026925 x 1505 = 40,52 euro urteko.\nIsurien kontrol-kanona = 0,026925 x 418 = 11,25 euro urteko.\nIsurien kontrol-kanona = 0,021035 x 1254 = 26,38 euro urteko.\nIsurien Kontrol-Kanona guztira= 108,1 + 40,52 + 11,25 + 26,38 = 186,25 euro urtean.\nKanonaren zenbatekoa ez da aldatuko isurtzeko baimenaren baldintzak edo isurien kontrol-kanonaren kalkulua osatzen duten faktoreetako bat aldatzen ez diren artean.\nIsurketen Kontrol Kanona autonomia erkidegoek edo tokiko korporazioek saneamendu- eta arazketa-lanak finantzatzeko ezar ditzaketen kanon edo tasekiko independentea izango da (TRLA 113.7. artikulua).\nb) Itsas-lehorreko jabari publikoko isurketa:\nUrei buruzko Legeak (ekainaren 23ko 1/2006), 7.artikuluan, Uraren Euskal Agentziaren esku uzten du uraren arloko indarreko legeriak ezarritako zergak kudeatu, kitatu, ikuskatu eta biltzea, bai eta lehorretik itsasora isurketak egiteko baimena ematea ere.\nLehorretik Itsasora egiten diren Isurketei buruzko Dekretuak (abenduaren 10eko 459/2013) aipatu berri den kanona arautzen du: itsasotik lehorrerako isurketek eragindako kutsadura minimizatzera eta Estatuko jurisdikziopeko uren baitan euskal itsasertzari dagozkion uretan ingurumen-helburuak lortzera bideratutako jarduerak finantzatzeko izango da osorik.\nHori horrela, aipatutako dekretu horren 17. eta 18. artikuluekin bat etorriz, isurketaren kontrol-kanonaren zenbatekoa haren karga kutsatzailearen emaitza izango da, kutsadura-unitatetan adierazita, unitateko prezioa 3.000,00 eurokoa izanik; eta haren karga kutsatzailea kalkulatzeko isurketaren urteko bolumena biderkatuko da isurketaren kutsadura-mailaren arabera ezarritako koefizienteaz. Maila hori finkatzeko orduan, bestalde, isurketan substantzia arriskutsuak dauden hartuko da kontuan, baita husteko erabilitako eroapen motaren ezaugarriak ere.\nAurrekoa oinarri hartuta, Uraren Euskal Agentziak, Lehorretik Itsasora egiten diren Isurketei buruzko Dekretuaren (abenduaren 10eko 459/203) 14. eta hurrengo artikuluak aplikatuz, urteko kanonaren kalkulua egin behar da:\nIsurketa-kanona = 0,022766 x 3.000 = 68,3 euro urtean.\nIsurketa-kanona = 0,027488 x 3.000 = 82,46 euro urtean.\nIsurketa-kanona guztira = 68,3 x 82,46 = 150,76 euro urtean.\nIsurketaren titularrak 459/2013 dekretuaren 16. artikuluan araututako Jarraipenerako Aukerako Protokoloari heltzen badio, horren ondoriozko K eta B balioak aplikatuko dira isurketa-kanona kalkulatzeko.\nAipatutako dekretua betez, Uraren Euskal Agentziak urteko lehen seihilekoan egingo ditu aurreko urteari dagozkion likidazioak.\nC.5.– Plantan sortutako hondakinak egoki kudeatzen direla bermatzeko baldintzak.\nHondakinen kudeaketari buruzko printzipio hierarkikoei jarraituz, hondakin oro balorizatu egin behar da eta horretarako balioztagune baimendu batera eraman behar dira. Hau izango da hondakinak ezabatu edo deuseztatzeko aukera bakarra: ezinezkoa izatea horiek balorizatzea teknikoki, ekonomikoki eta ingurumenaren ikuspegitik. Beti egiaztatu beharko da hori horrela dela. Birsortzea eta berrerabiltzea lehenetsiko dira, balioa emateko beste modu material edo energetikoen aurretik.\nInstalazioan sortutako hondakinen kantitatea, ebazpen honetan jasotakoa, orientagarria da soilik, jardueraren ekoizpen-gorabeherak eta ekoizpenaren eta hondakin-sortzearen arteko erlazioa kontuan hartu behar dira. Datu horiek jardueraren adierazletan ageri dira. 16/2002 Legearen 10. artikuluan (4.d idatzi-zatian) ezarritakoaren kalterik gabe, instalazioko aldaketak kalifikatzeko, sortutako hondakinen kantitatea handitzeak aurretik ezarritako biltegiratze- eta ontziratze-baldintzak aldatzea dakarrenean soilik eskatu beharko da baimena egokitzea.\nHondakinak desagertu, galdu edo ihes egingo balute, berehala jakinaraziko da gertatutakoa Ingurumen Sailburuordetzan eta Sestaoko Udalean (Bizkaia).\nC.5.1.– Hondakin arriskutsuak.\n1. prozesua: «altzairu-galdaketa».\nProzesu honetan sortzen diren hondakin arriskutsuak beste prozesu batzuetako izen bereko beste batzuekin kudeatzen dira; batera kodifikatuta agertuko dira Zerbitzu Orokorrak prozesuan.\n2. prozesua: «gas efluenteak araztea».\nUrtean sortutako kantitatea: 982 Tn.\nGaldaketako eta finketako gasak iragaztean sortzen da. Identifikatutako big-bag batean jasotzen da, iragazketa-sistemaren ondoan.\nUrtean sortutako kantitatea: noizean behin.\nGasak arazteko sistemaren iragazkietako mahukak aldatzean sortzen da. Edukiontzian jasotzen da, mahukak aldatzean, eta autokudeatu egiten dira; h, labe elektrikoan sartzen dira, i) eta q) puntuetan xedatutakoa betez. Noizean behinka baimendutako kudeatzaileari ematen zaio. Gehieneko kargak ez du inoiz gaindituko karga guztiaren pisuaren % 0,5.\n3. prozesua: «instalazioak garbitzea».\n1. hondakina: «koipe-hondakina».\nUrtean sortutako kantitatea: 90 kg.\nKoipeztatzeko sistemen mantentze-lanak, aldaketak eta ordezkapenak egitean sortzen da. Hondakin arriskutsuen biltegian identifikatutako bidoietan jasotzen da.\n2. hondakina: «garbitzeko ur-disoluzioak».\nUrtean sortutako kantitatea: 330 kg.\nPiezen garbiketako eta deskoipeztatzeko eragiketetan sortzen da. Identifikatutako bidoian jaso eta zuzenean jasotzen du kudeatzaileak, noizean behinka.\n4. prozesua: «zerbitzu orokorrak».\n1. hondakina: «erabilitako olioa».\nUrtean sortutako kantitatea: 5 Tn.\nEkipo eta ibilgailuen mantentze-eragiketetan sortzen da. Hondakin arriskutsuen biltegian jasotzen da, 1.000 litroko bidoi batean.\nUrtean sortutako kantitatea: 600 kg.\nBeruna eta disoluzio azidoa duten bateria erabiliak birjartzeko eragiketetan sortzen da. Hondakinarentzat identifikatu den paletan jasotzen da, hondakin arriskutsuen biltegian.\n3. hondakina: «Pila agortuen nahasketa».\nOsagai arriskutsuak: C11/16.\nUrtean sortutako kantitatea: 50 kg.\nBateria agortuak birjartzeko eragiketetan sortzen da. Hondakin arriskutsuen biltegian hondakin horrentzako identifikatutako bidoian jasotzen da.\n4. hondakina: «Ni-Cd-zko bateriak».\nOsagai arriskutsuak: C11/24.\nMetagailu agortuak birjartzeko eragiketetan sortzen da. Hondakin arriskutsuen biltegian hondakin horrentzako identifikatutako bidoian jasotzen da.\n5. hondakina: «Hodi fluoreszenteak eta bestelako hondakin merkuriodunak».\nUrtean sortutako kantitatea: 140 kg.\nMerkurioa duten lanpara erabiliak birjartzean sortzen da. Hondakinarentzat identifikatu den zonan jasotzen da, hondakin arriskutsuen biltegian.\n6. hondakina: «Ekipamendu elektrikoak eta elektronikoak».\nEkipo elektrikoak eta elektronikoak birjartzeko eragiketetan sortzen da. Hondakinarentzat identifikatu den zonan jasotzen da, hondakin arriskutsuen biltegian.\n7. hondakina: «Poliklorobifeniloa duten tresnak eta olioak».\nOsagai arriskutsuak: C32/51.\nMantentze-lan Orokorrak azpiprozesuan sortzen da hondakin gisa; PKB duten transformadoreak eta kondentsadoreak dira. Transformadoreak baztertu egiten dira kudeatzaile baimenduari emateko; kondentsadoreak, berriz, palet erretraktiletan biltegiratzen dira, hondakin arriskutsuen biltegian hondakinarentzat identifikatutako gunean.\n8. hondakina: «fibrozementuzko plakak».\nPlakak (industria-nabe eta –pabilioien goiko estalkietako uralitak) aldatu eta birjartzean sortzen da. Hondakinarentzat identifikatu den big-bagean edo palet erretraktilean jasotzen da, hondakin arriskutsuen biltegian.\n9. hondakina: «solido kutsatuak».\nUrtean sortutako kantitatea: 5200 kg.\nOlioz, pinturaz eta abarrez zikindutako xurgatzaileak, iragazkiak, plastikoak, paperak eta abarrak bildu eta elkartzean sortzen da. Hondakin horretarako identifikatutako bidoi eta big-bag edukiontzietan biltzen da hondakin arriskutsuen biltegian.\n10. hondakina: «gai arriskutsuak eduki dituzten metalezko ontziak».\nUrtean sortutako kantitatea: 530 kg.\nOntzi hutsak bildu eta elkartzean sortzen da. Hondakin arriskutsuen biltegian identifikatutako kaiola batean (1 m\n11. hondakina: «Gai arriskutsuak eduki dituzten plastikozko ontziak».\nUrtean sortutako kantitatea: 1.000 kg.\n12. hondakina: «Aire girotuko ekipoak».\nEzaugarri hozgarriak matxuratuta eta/edo agortuta dituzten ekipoen mantentze-lanetan eta horiek ordezkatzean sortzen da. Kudeatzaile baimenduak eramaten du zuzenean.\n13. hondakina: «agortutako aerosolak».\nKartoizko kaxen mantentze-lanetan eta biltegiratzean sortzen da eta paletizatuta gorde, kudeatzaile baimenduak eraman arte.\n14. hondakina: «hondakin sanitarioak. II. taldea».\nLangileen arreta sanitarioko eragiketetan sortzen da; hondakin sanitarioek osatzen dute eta hondakin zorrotzak ditu. Edukiontzi hermetiko batean gordetzen da; edukiontzi horretatik atera eta zuzenean ematen zaio kudeatzaile baimenduari.\na) Hondakin arriskutsu bakoitzari dagokion izendapena eta kodifikazioa ezartzen zaio, hondakin bakoitzaren egoera eta ezaugarrien arabera, baimena izapidetzean jasotako informazioa oinarri hartuta. Kode batzuek aldaketaren bat izan badezakete ere, beste batzuk, oinarrizkoak direlako, aldatu gabe utzi behar dira ekoizpen-jardueran. Hauek zehazten dituztenak dira: hondakinaren mota eta osagai arriskutsuak, ekainaren 20ko 952/1997 Errege Dekretuaren I. eranskinean xehe-xehe jasota. Kudeaketa-bideetan hierarkizazioa zuzena dela egiaztatzeko, eta bai Hondakinak Kudeatzeko Europako Estrategian bai Euskal Autonomia Erkidegoko Ingurumeneko Esparru Programan (2015-2020) ezarritakoa betetzen dela bermatzeko, organo honek onartu beharko du hondakin bakoitzaren onarpen-agirietan jasotako informazioa, dagokion kudeatzaile baimenduak horretarako eskaria egin ostean. Egiaztatzeak garrantzi berezia izango du, batez ere, berreskurapena edo balioa ematea kudeatzeko eragiketa-kodearen arabera kudeatu diren hondakinen onartze-agirietan lagatze- edo ezabatze-kodeak balioztatzeko eskatzen bada.\nf) Hondakinak kudeatzaile baimenduaren instalazioetara eraman aurretik, nahitaezko baldintza izango da agiri baten bidez egiaztatzea kudeatzaile baimendu horrek hondakinak onartu dituela. Agiri horretan hondakinak onartzeko baldintzak ezarriko dira, eta egiaztatu egingo da tratatu beharreko hondakinaren ezaugarriak administrazio-baimenarekin bat datozela. Agiri hori Ingurumen Sailburuordetzara bidaliko da hondakina lehenengoz erretiratu aurretik eta, behar izanez gero, hondakinen kudeatzaile berri batengana eraman aurretik. Beharrezkoa izanez gero, karakterizazio xehatua egingo da, proposatutako tratamenduaren egokitasuna egiaztatzeko. Hala badagokio, arrazoitu egin beharko da proposatutako kudeaketa modua ebazpen honetako hondakin-kudeaketari buruzko printzipio hierarkikoei egokitzen zaiela.\ng) Hondakin arriskutsuak eraman aurretik eta, hala badagokio, araudian ezarritako aurretiazko jakinarazpena egin ondoren, kontrolerako eta jarraipenerako agiria bete beharko da. Agiri horren ale bat garraiolariari emango zaio, eta zamarekin batera eraman beharko da jatorritik helmugaraino. Productos Tubulares SAU enpresak artxibategian gorde beharko ditu onarpen-agiriak eta kontrolerako zein jarraipenerako agiriak, edo horien agiri ofizial baliokideak, hiru urtez gutxienez.\nh) Egiaztatu egin beharko da baimendutako kudeatzailearen instalazioetara hondakin arriskutsuak eramateko garraioak honako betekizunak betetzen dituela: halako salgaiak garraiatzeari buruzko indarreko legerian eskatutakoak.\nInstalazioan kudea daitezke instalazioan bertan erabilitako eta sortutako mahuka-iragazkiak. Edozein kasutan, ez da inoiz gaindituko instalazioaren urteko tratamendu-gaitasun maximoa (karga maximoak ez du gaindituko karga guztiaren pisuaren % 0,5).\nj) Productos Tubulares SAU enpresak ekainaren 2ko 679/2006 Errege Dekretuari, Industrian erabilitako olioaren kudeaketa arautzen duenari, jarraituz kudeatu beharko du sortutako olio erabilia.\nk) Ekipamendu elektriko eta elektronikoen hondakinak –besteak beste, lanpara fluoreszenteenak– Gailu Elektriko eta Elektronikoen Hondakinei buruzko Errege Dekretuan (otsailaren 20ko 110/2015 ) xedatuaren arabera kudeatuko dira. Halaber, pilen eta metagailuen hondakinek otsailaren 1eko pilei eta metagailuei eta haien hondakinen ingurumen-kudeaketari buruzko 106/2008 Errege Dekretuan xedatua bete beharko dute. Baimendutako kudeatzailearen onarpen-agiria izateko, eraman aurretiazko jakinarazpena egiteko eta kontrolaren eta jarraipenaren agiria betetzeko betebeharretik salbu egongo dira kudeaketa-sistema integratuko kudeaketa-azpiegituretara eramaten diren hondakinak, baita toki-erakundeei ematen zaizkienak gaika bildutako udal-hondakinekin eta horien parekoak direnekin batera kudea ditzaten, baldin eta dagokion toki-erakundeak eman izana egiaztatzen badu. Toki-erakundeei eman izanaren egiaztagiriak hiru urtez gorde behar dira gutxienez.\nl) Productos Tubulares SAU enpresak poliklorobifeniloak eduki ditzaketen gailuak dituenez, kudeaketa egokia izan dadin, nahitaez bete behar ditu poliklorobifeniloak, polikloroterfeniloak eta horiek dituzten gailuak ezabatu eta kudeatzeko neurriak ezartzen dituen abuztuaren 27ko 1378/1999 Errege Dekretuaren baldintzak eta errege dekretu hori aldatzen duen otsailaren 24ko 228/2006 Errege Dekretua.\nm) Europako Parlamentuaren eta Kontseiluaren 2009ko irailaren 16ko 1005/2009 EE Erregelamenduan ozono-geruza agortzen duten substantzia batzuk zehazten eta arautzen dira. Productos Tubulares SAU enpresak era horretako substantziarik badu, substantzia horiek bildu eta suntsitu egingo dira aldeek erabakitako bide teknikoak erabiliz edota ingurumen ikuspuntutik onar daitekeen suntsiketarako beste edozein bide erabiliz; hondakin horiek birziklatu edo birsortu egingo dira bestela, aparailuak aztertu eta mantentzeko lanen aurretik nahiz desmuntatu eta suntsitu baino lehen.\nn) Productos Tubulares SAU enpresak urtero adierazi beharko dio Ingurumen Sailburuordetzari ekitaldi bakoitzean sortu dituen hondakin arriskutsu guztien jatorria, kopurua, helburua eta aldi baterako biltegiratuta dauden hondakinen zerrenda. Halaber, instalazioan egiten diren dosifikazio- eta tratamendu-eragiketak zehaztuko dira, honako hondakin arriskutsu hauen kasuan: Autokudeaketarako «mahuka-iragazki erabiliak». Datuen igorpen hori dagokion urteko ingurumena zaintzeko programarekin batera egingo da.\no) Dosifikatze eta tratamenduko eragiketak bilduko dituen erregistroa izan beharko dute instalazioko honako hondakin arriskutsu hauei dagokienez: Autokudeaketarako «mahuka-iragazki erabiliak». Gutxienez jarraian adierazitako datuak zehaztu beharko dira:\np) Hondakin arriskutsuen kudeaketaren oinarrizko printzipioetako bat betetzeko, zein hondakin horiek ahalik eta gutxien sortzea baita, Productos Tubulares, SAUk hondakin arriskutsu gutxiago sortzeko plan bat aurkeztu beharko dio Ingurumen Sailburuordetza honi, lau urtetik behin, Hondakin eta Lurzoru Kutsatuei buruzko Legearen (uztailaren 28ko 22/2011) 17.6 artikuluan xedatutakoaren arabera, betiere aipatu legearen garapenerako araubideak ez badu Productos Tubulares SAU hondakin arriskutsuen ekoizle txiki gisa katalogatzen.\nq) Baldin eta Productos Tubulares SAU Ontziei eta Ontzien Hondakinei buruzko Legearen (apirilaren 24ko 11-1997) Lehen Xedapen Gehigarriari atxiki zaion hornitzaile batengatik eskuratutako merkataritarako edo industriarako ontzi baten azken jabea bada, ontzi-hondakin edo ontzi erabili horren ingurumen-kudeaketa zuzena egitearen arduraduna da, eta, beraz, ontzi hori kudeatzeko baimena duen kudeatzaile bati eman beharko dio.\nr) Irailaren 25eko 183/2012 Dekretuan (Ingurumeneko administrazio-prozeduretan zerbitzu elektronikoen erabilera arautzeko eta ingurumenean eragina duten jardueren Euskal Autonomia Erkidegoko erregistroa sortzeko eta arautzekoa) xedatutakoari jarraituz, f), g), o) eta p) letretan aipatutako dokumentuak Ingurumen Sailburuordetzara bidaliko dira, transakzio elektronikoko IKS-eeM sistemako erakundeak bertsioa erabiliz.\ns) Amiantoa duten hondakinak antzemanez gero, Productos Tubulares SAU enpresak 108/1991 Errege Dekretuaren (amiantoak ingurumenean eragiten duen kutsadurari aurre hartu eta hori gutxitzeari buruzkoa) 3. artikuluan ezarritako eskakizunak bete beharko ditu. Horrez gain, amiantoa duten hondakinak kudeatzeko egingo diren manipulazioak 396/2006 Errege Dekretuan ezarritako aginduen arabera burutuko dira; dekretu horren bidez ezarri ziren amiantoarekin lan egiterakoan segurtasun- eta osasun-arloan bete behar diren gutxieneko baldintzak.\nC.5.2.– Hondakin ez-arriskutsuak.\na) Bigarren ataleko C.5. azpiatalean bereiztearen eta hondakinen kudeaketari buruzko printzipio hierarkikoen inguruan xedatutakoari jarraituz, «hiriko hondakinekin bateratu daitezkeenak» eta «Hiriko hondakina eta zaborra» izeneko hondakinek ezingo dute balorizatu daitekeen hondakin-frakziorik izan. Horregatik, egungo egoeran honako hauek zati balorizagarritzat jotzen dira Euskal Autonomia Erkidegoan: papera eta kartoia, egurra, plastikoak, metal ferrikoak eta ez-ferrikoak.\nb) Erabilitako ontziak eta ontzien hondakinak materialen arabera egoki bereizita entregatu beharko zaizkio agente ekonomiko (hornitzaile) bati, berrerabiliak izan daitezen, ontzi erabilien kasuan; edota berreskuratzaile, birziklatzaile edo balioztatzaile baimendu bati, ontzien hondakinen kasuan.\nd) Oro har, hondakin guztiak hustu aurretik, kudeatzaile baimendu batek emandako onarpen-agiria izan beharko dute, onarpen horretarako baldintzak zehaztuta. Agiri horren kopia bidali behar zaio Ingurumen Sailburuordetzari, proposatutako kudeaketa egokia dela eta ebazpen honetan ezarritako oinarrizko printzipioak betetzen direla egiaztatzeko. Hala badagokio, arrazoitu egin beharko da proposatutako kudeaketa modua ebazpen honetako hondakin-kudeaketari buruzko printzipio hierarkikoei egokitzen zaiela. Productos Tubulares SAU enpresak artxibategian gorde beharko ditu onarpen-agiriak eta kontrolerako zein jarraipenerako agiriak, edo horien agiri ofizial baliokideak, bost urtean gutxienez.\nf) Baldin eta Productos Tubulares SAU Ontziei eta Ontzien Hondakinei buruzko Legearen (apirilaren 24ko 11/1997 ) Lehen Xedapen Gehigarriari atxiki zaion hornitzaile batengatik eskuratutako merkataritarako edo industriarako ontzi baten azken jabea bada, ontzi-hondakin edo ontzi erabili horren ingurumen-kudeaketa zuzena egitearen arduraduna da, eta, beraz, ontzi hori kudeatzeko baimena duen kudeatzaile bati eman beharko dio.\ng) Erregistro bat egingo da, hondakinei buruzko datu hauek jasoko dituena: kantitatea, izaera, identifikazio-kodea, jatorria, tratatzeko metodoak eta tokiak, hondakinen sorrera- eta lagapen-datak, biltzeko maiztasuna eta garraiatzeko modua. Urtean behin, kontrol-erregistro horren kopia bat eta dagokion urteko ingurumena zaintzeko programa bidali beharko dira Ingurumen Sailburuordetzara.\nh) Irailaren 25eko 183/2012 Dekretuan (Ingurumeneko administrazio-prozeduretan zerbitzu elektronikoen erabilera arautzeko eta ingurumenean eragina duten jardueren Euskal Autonomia Erkidegoko erregistroa sortzeko eta arautzekoa) xedatutakoari jarraituz, d) eta e) letretan aipatutako dokumentuak Ingurumen Sailburuordetzara bidaliko dira, transakzio elektronikoko IKS-eeM sistemako erakundeak bertsioa erabiliz.\nC.5.3.– Ontziak merkaturatzea.\nProductos Tubulares SAUk, bere produktuak merkaturatzeko ontziak eta enbalajeak erabiltzen dituen enpresa den aldetik, ontzi horien gaineko informazioa eman beharko du urtero, martxoaren 31 baino lehen; horretarako, ontzien gaineko urteko adierazpena egin beharko du. Datuen igorpen hori dagokion urteko ingurumena zaintzeko programarekin batera egingo da.\nEra berean, Productos Tubulares SAUk ontzi erabiliak eta ontzi-hondakinak kudeatzeko biltegiratze- eta itzultze-sistema bat ezarri beharko du derrigorrez (zuzenean edo kudeaketa-sistema integratu bati atxikita). Productos Tubulares SAUk bere produktuak merkaturatzeko industria- edota merkataritza-ontziak erabiltzen baditu, aipatu betebehar horretatik salbuesteko eskatu ahalko du, Ontzi eta Ontzi Hondakinei buruzko Legearen (apirilaren 24ko 11/1997) Lehen Xedapen Gehigarriari atxikitzen bazaio; atxikimendu horren bidez, ontzi horiek kudeatzeko eta ingurumen-organoari informazioa pasatzeko betebeharra produktuaren kontsumitzaileari transferitzen zaio.\nBaldin eta Productos Tubulares SAUk, urte natural baten zehar, ondoren zehazten diren kantitateak baino gehiagoko hondakinak sortu ahalko dituen ontziratutako produktuak edota industria- edo merkataritza-ontziak merkaturatzen baditu:\nEnpresaren Prebentzio Plan bat egin beharko du. Plan horrek hiru urteko iraunaldia izango du, eta onartutako Enpresaren Prebentzio Planaren kontrol- eta jarraipen-txostena egin beharko zaio urtero, martxoaren 31 baino lehen. Bi agiriok dagokion urteko ingurumena zaintzeko programarekin batera bidaliko da.\nC.6.– Lurzoruari buruzko baldintzak.\nUrtarrilaren 14ko 9/2005 Errege Dekretuan eta Lurzorua Kutsatzea Saihestu eta Kutsatutakoa Garbitzeko Legean (ekainaren 25eko 4/2015) ezarritako aginduak betez lurzoruaren egoerari buruz aurkeztutako aurretiazko txostenean jasota dauden gomendioen arabera, Productos Tubulares SAU enpresak lurzorua babesteko beharrezko neurriak hartu beharko ditu, erabilitako materialen eta identifikatutako arrisku-eremuen arabera.\nBost urtez behin, lurzoruaren egoerari buruz aurkeztutako aurretiko txostena eguneratu egin beharko da, instalazio guztiei dagokion kutsadura-arriskuaren ebaluazio bat erantsiz. Txosten hori dagokion urteko ingurumena zaintzeko programarekin batera bidaliko da.\nLur-mugimenduak egitea biltzen duten obrak egin behar direnean (baita produkzio-jarduerarik gabeko eremuetan ere), jardueraren sustatzaileak hondeatu behar dituen materialen (lurrak, obra-hondakinak eta abar) karakterizazioa egin beharko du, jardun kutsatzaileen ondorioz kalterik jaso ote duten egiaztatzearren, eta, karakterizazio horren emaitzen arabera, horientzako kudeaketa modu egokiena zehaztearren.\n1.– Soberakinak zabortegian biltegiratuta hustu nahi izanez gero, hondakinak hondakindegian biltegiratuta eta betelanak eginda ezabatzea arautzen duen otsailaren 24ko 49/2009 Dekretuan ezarritakoari jarraiki egingo da hondakinen karakterizazioa. Oro har, lagin baten azterketa egin beharko da. Laginak hondakindegian kudeatu beharreko soberakinen 500m\nEra berean, ekainaren 25eko 4/2015 Legearen 22. artikuluko 2. zenbakiaren arabera, lurraren kutsadura-aztarnak aurkitzen badira, dagokion Udalari eta Ingurumen Sailburuordetzari horren berri eman beharko zaie, sailburuordetza horrek ezar ditzan hartu beharreko neurriak, betiere aipatutako 4/2015 Legearen 23. artikuluko 1.e letrari jarraikiz.\nC.7.– Zaratari buruzko baldintzak.\nC.8.– Txatarra produktu gisa onartzeko baldintzak.\nD.1.– Isuri atmosferikoak kontrolatzea.\na) Producto Tubulares SAU enpresak botatzen dituen poluitzaileak kontrolatu beharko ditu, ondorengoaren arabera:\nProductos Tubulares SAU enpresak 3. fokuan («Urtzeko labea eta zali-labea eta bi canopyak») partikulen neurketa jarraikia egin beharko du.\nIsurketak modu jarraituak neurtzeko sistemak Ingurumen, Lurralde Plangintza, Nekazaritza eta Arrantza sailburuaren 2012ko uztailaren 11ko Aginduaren bidez argitaratutako jarraibide teknikoetan ezarritakoa bete beharko du. Agindu horretan, abenduaren 27ko 278/2011 Dekretua garatzeko jarraibide teknikoak zehaztu ziren, zeinak arautzen baitzituen atmosfera kutsa dezaketen jarduerak garatzen dituzten instalazioak.\nNeurtzeko sistema jarraikiaren instalazioa, kalibrazioa, kontrola, mantentze-lanak eta jakinarazpenak, eta ekipamenduen, neurketa-sekzio eta -tokien ezaugarriak ingurumen-arloko eskumenak dituen Sailak argitaratutako jarraibide teknikoetan ezarritako baldintzen araberakoak izan beharko dute.\nInstalazioen titularrek izango dute neurtzeko sistema jarraikiaren datuak eskuratzeko, tratatzeko eta jakinarazteko ardura, eta neurtzeko kontrol jarraikiaren bidez erregistratutako datuak gutxienez 10 urtez gorde beharko dira.\nNeurgailu jarraikiak dituzten emisio-fokuentzat, neurketarako ekipamenduen erabilgarritasuna, hau da, baliozko datuak lortzeko aldien ehunekoa, gutxienez urteko benetako jardunaren 100eko 90ekoa izango da, Ingurumen Sailburuordetza honek bestelako baimenik ematen ez badu behintzat.\nSegidako 15 egunetik gora neurtzeko sistema jarraikia konektatu gabe badago edo gaizki badabil, Ingurumen Lankidetzarako Erakundearen bidez etengabe neurtu behar liratekeen parametroen aldizkako autokontrolak egin beharko dira, 15 eguneko maiztasunaz, gorabehera hasten den egunetik kontatzen hasita, eta neurtzeko sistema jarraikiak zuzen jardun arte.\nNeurtzeko sistema jarraikiaren funtzionamenduari buruzko txosten bat egin eta Sailburuordetza honetara igorri beharko da urtero, ingurumenaren arloko eskumenak esleitu dituen sailak emandako jarraibide teknikoetan ezarritakoaren arabera.\nD.1.2.– Txostenak eta kontrolen erregistroa.\nD.1.1. puntuan eskatutako parametro guztien neurketen txostenak bidali beharko dira. Kanpoko kontrolen txostenetan jarraibide teknikoetan ezarritako gutxieneko edukia jaso beharko da. Neurketa berriak egin beharko dira, baldin eta parametroen neurketarik ez badago edo egindako neurketak ebazpen honetan ezarritako kontrol-maiztasunaren aurretik egindakoak badira. Emisio atmosferikoen ondorengo kontrolak egindako azken neurketarekiko adierazitako maiztasunarekin egingo dira.\nErregistro bat egingo da eguneratutako dokumentazioarekin, eta betiere, urtarrilaren 28ko 100/2011 Errege Dekretuaren –atmosfera kutsa dezaketen jardueren katalogoa eguneratzen duenaren eta bera ezartzeko oinarrizko xedapenak finkatzen dituenaren– 8. artikuluan ezarritakoari eta abenduaren 27ko 278/2011 Dekretuaren –atmosfera kutsa dezaketen jarduerak burutzen dituzten instalazioak arautzen dituenaren– III. eranskinean ezarritako edukiari jarraiki.\nD.2.– Isuritako uren kalitatea kontrolatzea.\nb) Kanpoko kontrolak, laginak hartzea zein ondorengo analisia, erakunde laguntzaile batek egin eta ziurtatuko ditu, eta horiek baimendutako parametro bakoitzaren gainean egingo dira; baldintzak betetzen dituztela joko da parametro bakoitza, ezarritako mugaren azpitik dagoela egiaztatzen denean.\nIsurketen kontrolen emaitzak hauei bidaliko dizkiete:\n● Uraren Euskal Agentziari, laginak hartzen dituztenetik hilabeteko epearen barruan.\n● Ingurumen Sailburuordetzari, ebazpen honetako bigarren ataleko D.5 azpiatalean ezarritako epeak eta baldintzak betez.\nc) Aipatutako maiztasunarekin, aldi bakoitzean efluenteak ezaugarri baimenduekiko dituen balizko desbiderapenei, horien kausei eta zuzentzeko hartutako neurriei buruzko gorabeheren adierazpen bat erantsiko da.\ne) «Standard methods for the examination of water and wastewater» (APHA, AWWA, WPCF, azken edizioa) deritzonaren edo «ASTM Water and environmental technology-ko 11. atala»ren azken edizioaren metodo normalizatuetako batzuk erabiliz aztertuko dituzte parametroak. Parametroaren ohiko kontzentrazioaren arabera egokiena dena hautatuko da. Gaur egun erabiltzen diren metodoak ez bezalako analisi-metodoak ezarri ahal izango dira, kutsatzaileen kontzentrazioa hobeto zehazteko. Eskatutako analisien parametro bakoitzean erabilitako analisi-metodoa adierazi beharko da.\nf) Egoki deritzonean, Euskal Autonomia Erkidegoko Administrazioak arazketa-instalazioak ikuskatuko ditu eta efluentea neurtu eta aztertu ahal izango du, isurketen emariek eta parametroek baimendutako mugak gainditzen ez dituztela egiaztatu ahal izateko. Era berean, arazketa-instalazioak ustiatzeko titulazio egokia duen arduradun bat izendatzeko eskatu ahal izango dio titularrari.\na) Hiru urtean behin, 60 segundotan Ld, Le, Ln, LAeq,Ti eta LAeq indize akustikoen ebaluazioak egin beharko dira.\nD.5.– Emaitzak kontrolatu eta bidaltzea.\nD.6.– Ingurumena zaintzeko programari buruzko agiri bategina.\nE) Ohiz kanpoko egoeretan funtzionatzeko prebentzio neurriak eta baldintzak.\nE.1.– Planta gelditzeko eta abiarazteko eragiketak eta mantentze-lanetarako programatutako eragiketak.\nBigarren ataleko C.5 azpiatalean («Instalazioan sortutako hondakinak behar bezala kudeatzea bermatzeko baldintzak») ezarritakoarekin bat etorriz kudeatu beharko dituzte etete eta abiarazteetan, mantentzeko eragiketetan zein ezohiko egoeretan sortutako hondakinak, baina ez da beharrezkoa izango hondakin horiek baimendutako hondakinen zerrendan jasota egotea.\nJarduera lege hauen aplikazio-esparrukoa da: Lurzorua ez kutsatzeko eta kutsatutakoa garbitzeko otsailaren 4ko 4/2015 Legea (27.221 epigrafea «Altzairuzko hodien ekoizpena»), eta kutsadura sor dezaketen jardueren zerrenda eta lurzoru kutsatuen adierazpenerako irizpide zein estandarrak ezartzen dituen urtarrilaren 14ko 9/2005 Errege Dekretua. Hori dela-eta, Productos Tubulares SAU enpresak hasiera eman beharko dio lurzoruaren kalitatearen adierazpenerako prozedurari, gehienez ere bi hilabeteko epean, jarduera behin betiko uzten duenetik kontatzen hasita, ekainaren 25eko 4/2015 Legeak 31.3 artikuluan xedatutakoaren arabera.\nJarduera utzi baino lehen, Productos Tubulares SAUk instalazioetan dauden hondakin guztiak kudeatu beharko ditu ebazpen honen bigarren ataleko C.5 azpiatalean ezarritakoarekin bat etorriz.\nJarduera aldi baterako uztea eskatuz gero, Industriako Isurpenen Erregelamendua onartzen duen Errege Dekretuaren (urriaren 18ko 815/2013) 13. artikuluan arautu bezala, Productos Tubulares SAUk, aldi baterako uztearen eskabidearekin batera, dokumentu bat bidali beharko du instalazioa jardunik gabe egonda ere aplikagarriak zaizkion ingurumen-baimen bateratuko kontrolak eta baldintzak nola beteko dituen adierazteko.\na) Instalazioen prebentzioko mantentze-lanak.\nEra berean, atmosferara eta uretara egindako isurtzeak prebenitzeko eta zuzentzeko sistemen (arazketa, minimizazioa, etab.) eta ikuskatu eta kontrolatzeko ekipoen egoera ona bermatzeko neurriak jaso beharko dira.\nUren arazte-prozesuan pilatutako hondakin solidoak eta lohiak aldizka aterako dira instalazioa behar bezala ibil dadin. Hondakin horiek ez dira ibai-ibilgura hustuko garbiketa egiten den bitartean; behar bezala kudeatuko dira edo zabortegira eramango dira. Hondoan hustubiderik ez duten biltegi iragazgaitzetan biltegiratuko dira. Ez dira inola ere jarriko euri-isurketaren ondorioz ibilgu publikoko urak kutsatu ditzaketen guneetan.\nProgramatutako mantentze-lanetan nahitaez «by pass» bidez isurketak egin behar badira, titularrak Ingurumen Sailburuordetzari jakinaraziko dio aurretiaz, segurtasun-neurrien eta isurketak ingurune hartzailearen kalitatearen gainean duen eragina ahal den neurrian gutxitzeko neurrien funtzionamendua zehaztuz. «By pass» horretatik ustekabeko isurketa bat sortuko balitz, titularrak, Ingurumen Sailburuordetzara 48 orduko epean bidali behar duen txostenaren bidez (atal honetako i letran adierazitakoaren arabera), segurtasun-neurrien funtzionamendua egiaztatu beharko luke.\nb) Halaber, aldizka eginiko mantentze-lanak eta ikusitako gorabeherak gordeko dira erregistro batean.\nd) Erabilitako olioak eta hondakinak, besteak beste, maneiatzeak lurzorua eta ura kutsa dezake. Beraz, isuriak, jarioak edo ihesak gertatzeko arriskua izan dezaketen azalera guztiak irazgaiztuko dira.\ne) Ingurumenean ez hedatzeko moduan biltegiratuko dira lehengaiak, erregaiak eta prozesuan behar diren produktuak.\nf) Segurtasun-tarteei eta babes-neurriei dagokienez, biltegiratzeko instalazio horiek bete egiten beharko dituzte produktu kimikoak biltegiratzeari buruz indarrean dagoen araudian ezarritako betebeharrak.\ni) Gorabehera gertatuz gero agintariei jakinaraztea:\nGertakari edo arazo larriren bat edo ustekabeko isuriren bat egonez gero, SOS DEIAK eta Sestaoko Udala jakinaren gainean jarri behar dira. Ondoren, gehienez ere 48 orduko epean, istripuari buruzko txosten xehatua bidali beharko zaio Ingurumen Sailburuordetzari. Txosten horretan, datu hauek agertuko dira gutxienez:\nj) Aurreko atalean ezarritakoaz gain, gerta daitezkeen gorabeherak edo arazoak saiheste aldera, jardueraren titularrak berehala jakinarazi beharko dio Ingurumen Sailburuordetzari ondorengo gertaeraren bat jazo dela:\n1.– Ekipoek 24 ordu baino gehiagotan datu fidagarririk ez ematea ekartzen duen edozein matxura edo akatsa gertatzea. Gorabehera gertatu eta gehieneko 24 orduko epean egingo da jakinarazpena, lan egunak direnean, edo lan egunak ez direnean, gorabehera gertatu den egunaren osteko lehen lan egunean jakinaraziko da.\n2.– Instalazioaren prozesu jarraiki batean aurrez programatuta egingo diren geldialdiak, aurreikusitako prebentzioko mantentze-lanak barne, gutxienez 15 egun lehenago jakinaraziko dira.\n3.– 3. fokuan («Urtzeko labea eta zali-labea eta bi canopyak»), analizagailuan modu jarraituan neurtutako datu balidatu baten kontzentrazioak muga-balioa % 100 gainditzen badu, jakinarazpena gehienez hori gertatu eta 24 orduko epean egingo dute, lanegunetan, edo hori gertatu ondorengo lehen lanegunean, lanegunetatik kanpo.\n○ Gertakari mota.\n○ Jatorria eta arrazoiak.\n○ Izandako ondorioak.\n○ Eusteko hartutako neurriak.\nF) Baldin eta arautegi berria indarrean sartzeak, edo barneratzen diren sistemen egitura eta funtzionamenduari buruzko ezagutza berri esanguratsuetara egokitu beharrak hala egitera bagaramatza, neurri babesle eta zuzentzaileak eta ingurumena zaintzeko programa aldarazi ahal izango dira, bai neurtu behar diren parametroen kasuan, bai eta neurketaren aldizkakotasuna eta aipatutako parametroek hartu behar duten tarteari dagozkion mugen kasuan ere. Era berean, neurri babesle zein zuzentzaileak eta ingurumena zaintzeko programa jardueraren sustatzaileak hala eskatuta edo ofizioz aldaraz daitezke, ingurumena zaintzeko programan lortutako emaitzetan oinarrituta.\nG) Urtean behin, martxoaren 31 baino lehenago, Productos Tubulares SAU enpresak aurreko urtean atmosferara eta uretara isuritako emisioei eta sortutako hondakin mota guztiei buruzko datuen ingurumen-adierazpena igorriko dio Ingurumen Sailburuordetzari, E-PRTR-Euskadi Kutsatzaileen Emisio eta Transferentzia Inbentarioa egiteko eta eguneratuta edukitzeko, 508/2007 Errege Dekretuarekin eta Ingurumena Zaintzeko Programarekin bat etorriz.\nBaldin eta aldaketak lurzoru berria okupatzea aurreikusten badu eta aipatutako lurzoruak lurzorua kutsatu dezaketen jarduerak edo instalazioak baditu edo izan baditu, aldaketa gauzatu aurretik, hartu beharreko kokalekuaren lurzoru-kalitatearen deklarazioa eduki beharko dute, Lurzorua Ez Kutsatzeko eta Kutsatutakoa Garbitzeari buruzko Legean (ekainaren 25eko 4/2015) ezarritakoarekin bat etorriz.»\nd) Arroko erakundeak, urei buruzko legedian araututakoaren arabera, Ingurumen Baimen Integratua berrikustea edo aldatzea justifikatzen duten inguruabarrak daudela uste duenean, Estatuko Administrazio Orokorrak kudeaturiko arroetako jabari publiko hidraulikora egindako isurpenei dagokienez. Kasu horretan, arroko erakundeak, txosten lotesle bidez, organo eskudunera joko du Ingurumen Baimen Integratua eman dezan, gehienez ere hogei eguneko epean hasteko berrikuste-prozesua.\ni) Kutsaduraren Prebentzio eta Kontrol Integratuari buruzko Legearen (uztailaren 1eko 16/2002) 25. artikuluko 1., 2. eta 3. zenbakietan ezarritakoarekin bat etorriz egindako azterketa eginda, aldatu beharra dagoela ondorioztatzen denean.\nIngurumen-baimen integratua berrikusteak ez du kalte-ordainerako eskubiderik emango,Kutsaduraren Prebentzio eta Kontrol Integratuari buruzko Legearen (uztailaren 1eko 16/2002) 25.5 artikuluan ezarritakoari jarraikiz.»\n«Bosgarrena.– Productos Tubulares SAUk ebazpen honen xede den altzairugintzako eta zepa-balorizazioko jarduerari dagokionez titulartasun-aldaketarik eginez gero, aldaketa hori jakinarazi beharko du, Ingurumen Sailburuordetzak onar dezan.»\n● Productos Tubulares SAU enpresaren nortasun juridikoa bukatzea, indarrean dagoen araudian ezarritako kasuetan.\nHalaber, ibilgura isurtzeko baimena ezeztatu ahal izango da Jabari Publiko Hidraulikoari buruzko Erregelamenduaren 261. eta hurrengo artikuluetan ezarritako baldintzetan, eta lehorretik itsasora isurtzeko baimena, berriz, Kostei buruzko Legearen (uztailaren 28ko 22/1988) 78. eta 79. artikuluetan ezarritako baldintzetan.»\nHirugarrena.– Productos Tubulares SAUk hiru hilabeteko epea izango du, ebazpen honen jakinarazpenetik zenbatzen hasita, Ingurumen Sailburuordetzan hauek aurkezteko:\n● Ebazpen honetako C.4.4 atalean eskatutako isurketak egokitzeko neurriak gauzatu izanaren egiaztagiria.\nLaugarrena.– Productos Tubulares SAUk sei hilabeteko epea izango du, ebazpen honen jakinarazpenetik zenbatzen hasita, Ingurumen Sailburuordetzan hauek aurkezteko:\n● Lurzoruaren eta lurpeko uren kalitatea kontrolatzeko proposamen bat, ebazpen honen C.6 letran adierazten den moduan.\nBosgarrena.– Productos Tubulares SAUri eskatzea Ingurumen Sailburuordetza honi igorri beharreko hurrengo urteko ingurumena zaintzeko programan Ebazpen honetan jasotzen diren bere ingurumen-baimen integratuaren aldaketak txertatzeko.\nSeigarrena.– Ingurumen Baimen Integratu honetan ezarritako baldintzak ez betetzea arau-hauste astun edo oso astun gisa tipifikatuta dago Kutsaduraren Prebentzio eta Kontrol Integratuari buruzko Legearen (uztailaren 1eko 16/2002) 30. artikuluan, eta aipatutako uztailaren 1eko 16/2002 Legearen 31. artikuluan jasotako zigorrak ezartzea ekar dezake.\nZazpigarrena.– Ebazpen honen edukia jakinaraztea Productos Tubulares SAU enpresari, Sestaoko Udalari (Bizkaia), ingurumeneko baimen bateratua emateko prozeduran parte hartu duten erakundeei, eta gainerako interesdunei.\nZortzigarrena.– Ebazpen honek ez dio administrazio-bideari amaiera ematen; horrenbestez, interesdunek gora jotzeko errekurtsoa aurkez diezaiokete Ingurumen eta Lurralde Politikako sailburuari, hilabeteko epean, ebazpen hau jakinarazi eta biharamunetik, Herri Administrazioen Araubide Juridikoaren eta Administrazio Prozedura Erkideari buruzko Legearen (azaroaren 26ko 30/1992) 114. artikuluan eta ondorengoetan xedatutakoaren arabera.


Baztandarren Biltzarra: dena prest!. Noticias de Navarra\nBaztandar guztien senidetze besta uztailaren 22an ospatuko da. Altsasuko Gurasoek irekiko dute orgen desfilea, elkartasuna eta babesa jasoz\nUn reportaje de Fernando Anbustegi Goñi | Fotografía Ondikol - Jueves, 5 de Julio de 2018 - Actualizado a las 06:02h\nBaztandarren Biltzarra elkarteko kideak, aurten ateratako kamisetak mahai gainean dituztela. (ONDIKOL)\nBesten kronograma egina dugu honezkero gure iruditegian eta kronograma horretan falta ezin den horietako bat, garrantzitsuena baztandar gehienendako, gorriz markatua egon ohi dena, Baztandarren Biltzarra eguna da.\n1963. urtean lehenbiziko aldiz ospatu zenetik, urtetik urtera (ia urtero) baztandarrak eta baztandik kanpokoak ere elkartzen dira, giro ederrean, herri guztien senidetze bestan. Euskaraz eta euskara ardatz hartuta. Eskuarak batzen gaitu izan du lelo besta honek hainbat urtez. 2013, urtetik, Baztandarren Biltzarra lehenbiziko aldiz ospatu zenetik 50 urte bete zirenetik, aldiz, Baztanen eskuara barra-barra da bestaren lelo eta xede.\n2018. urteko Baztandarren Biltzarra besta ate joka dugu jada, uztailaren 22an ospatuko da eta aurtengo ospakizunaren nondik norakoak agertzeko, prentsaurreko bat eskaini zuen atzo Baztandarren Biltzarra elkarteak. Elkarteko hainbat kide agertu ziren, Elizondon, Arizkunenea kultur etxeko sabaian, ilusioz gainezka, hilabete luzeetako lanaren emaitza aurkeztera. Izan ere, halako besta handi eta ederra antolatzeko lan handia egin behar izaten dute elkarteko kideek, batzorde desberdinetan antolatuta. Elkartean lanean hainbat urte daramatenekin batera aurpegi berriak ikusi ahal izan genituen atzo, eta aurpegi berri gehiago ere lanean aritu eta ari dira azken hilabeteetan. Boluntarioen lan handia dago antolaketan eta horrek, batzuetan, konpromiso faltaren krisia bizi izaten du. Baztandarren Biltzarraren kasuan ere badute horren berririk. Iazko bestaren ondotik elkarteak jakinarazi zuen hausnarketa sakona egin beharra zuela. Abenduan, bilkura batera deitu zituen baztango bizilgaunak, bestak aitzinet eginen balu jende berriaren konpromisoa behar zela erranez. Abendua bukaeran egindako bilkuran ehundik goiti lagun agertu ziren eta hainbatek konpromisoa hartu zuten elkartean izena eman eta laguntzeko. Horiei esker eta lehendik lanean ari zirenei esker, aurten ere Baztandarren Biltzarra besta ospatuko da.\nAurtengo besta, erran bezala, uztailaren 22an ospatuko da. Urtero, eguneko momentu garrantzitsuena edo garrantzitsuenetako bat, orga desfilea izaten da. Joaldunen gibeletik, banderek zabaltzen dute orga desfilea. Elkarteak, urtero, omenaldi gisa bandera horiek (Baztangoa, Nafarroakoa eta Ikurrina) nork eramanen dituen hautatzen du. Aurten, orga desfilea zabaltzeko ardura eta ohorea izanen dutenak Altsasuko Gurasoak izanen dira. Horrela, elkarteak babesa eta elkartasuna adierazi nahi die Altsasun, 2016ko urrian izandako liskararren harira, Esapiniako Auzitegi Nazionalak zigortu dituen zortzi gazte eta haien senideei.\nBaztandarren Biltzarra eguneko bazkarian bertako nekazari eta abeltzainek ekoitzitako produktuak izanen dira protagonista. Aurtengo bazkarirako txartelak 24 euroan salduko dira. Aurrez-aurreko salmenta uztailaren 18an izanen da, 10:00etatik goiti, Baztandarren Biltzarraren egoitzan. Txartelak egun horretan erosterik ez duenak, baztandarrenbiltzarra@hotmail.com helbidera idatziz erreserbatzeko aukera izanen du. Ezinbertzekoa da, erreserba egiterakoan zenbat lagunendako nahi den adieraztea eta ordainketa egitea. Ordainketa egin ondoren, Baztandarren Biltzarra egunean eskuratu ahal izanen dira txartelak, goizez, plazan paratuko den txosna ondoko mahaian.\nKamisetak ere salgai jarri dituzte, 12 eta 16 euroan, Elizondoko Intza ostatuan;astearteetan ere erosi ahal izanen dira, Baztandarren Biltzarraren egoitzan (19:00etatik 21:00etara). Kolore eta diseinu desberdinak dituzte, karteleko protagonisten irudiekin.\nHalako besta batek hondakin kopuru handia sortzen du eta ahalgehin berezia egiten da elakrtetik, bestan sortzen diren hondakin kopurua murrizteko. “Edalontzia berrerabili, bestan zurekin ibili” lelopean, edalontzi berrerabilgarrien erabilera sustatuko da bertze urte batez. Gainera, orgak desmuntatzean sortzen diren hondakinak kudeatzeko plan berria jarri dute martxan Baztango Udalaren laguntzari esker. Hondakin mota bakoitza dagokion tokira botatzeko aukera izanen dute parte hartzaileek.\nAzkenik, Baztandarren Biltzarra egunean ere ez dela inolako eraso sexistarik onartuko nabarmendu nahi izan du elkarteak. Besta denendako denez, elkar errespetatuz denek ongi pasatzeko eta gozatzeko deia egin du. Edozein salaketaren aitzinean eraso sexisten protokoloa martxan jarriko dela ohartarazi du.\nHau guztia erranda, uztailaren 22an Elizondora hurbiltzeko gonbita luzatzen du Baztandarren Biltzarra elkarteak, beti ere eskuaraz barra-barra eginez.\nBaztandarren Biltzarra egunean elkartasuna eta babesa eskainiko zaie Altsasuko Gurasoei, baina ez da elkartasun keinu bakarra izanen. Aitzitik, uztailaren 15ean, Elizondon Kataluniarekin Elkartasun Eguna burutuko da. Baztandarren Biltzarrak, Elizondoko Herriarekin eta Jo ala Jo elkartearekin batera antolatu du eguna. Vilafrancako Castellersak etorriko dira eta egun osoko egitarauaz gozatzeko aukera izanen da.\nelizondo.Urtero ere, Baztandarren Biltzarrak aurten ez du kartel lehiaketarik burutu. Baztango sortzaileei eman nahi izan diete protagonismoa. Sortzaileek, beren lanak aurkeztu ondoren, elkarteko adituek hautatu dute egilea nor izanen den. Hala, kartelaren egilea Pello San Millan izanen zela erabaki zuten eta berak egin du kartela, edo kartelak, izan ere aurten bi kartelek osatzen dute Baztandarren Biltzarra iragartzeko irudia. Orga desfileko protagonisten irudiak nabarmentzen dira aipaturiko karteletan.\nAbanderados. Los padres y madres de los enjuiciados de Altsasu portarán las banderas, abriendo el desfile.\nTickets. Los tickets para la comida popular se podrán adquirir por 24 euros el día 18 a partir de las 10.00.\nCastellers. El 15 de julio se celebrará una Jornada de Solidaridad con Catalunya. Participarán Castellers de la localidad de Vilafranca.\netiquetas: baztandarren biltzarra


Katearen trituratzailea ongarri konposatuak ekoizteko pikorrak birrintzeko egokia da. Kimika, eraikuntza materialetan, meatzaritzan eta beste industria batzuetan ere asko erabiltzen da. Makinak erresistentzia handiko karburo kateko plakak erabiltzen ditu abiadura sinkronoarekin birrintzeko prozesuan. Materialaren portuaren diseinua arrazoizkoa da, birrindutako materiala berdina da, ez da erraza horman itsastea eta garbitzea erraza da.\nGure konpainiak ongarri prozesurako birrintzeko makina mota desberdinak ditu, hala nola, urea birrintzeko, kaiolako birrintzeko, mailu birrintzeko, katezko plaka birrintzeko, kate bikoitzeko plaketako birrintzeko, etab. Aplikazio desberdina dute. Horiek guztiek pikorrak birrindu ditzakete edo ongarria hauts fin bihurtzeko.\nInstalazio inprimakiaren arabera, katea birrintzeko egitura bi formatan banatzen da: kate birrintzeko bertikala eta katea birrintzeko horizontala. Kate birrintzeko bertikala errotore bakarra da, eta kate birrintzeko horizontala errotore bikoitza da. Katearen birrintzeko lan-zati nagusia altzairuzko katea duen errotore bat da. Katearen mutur bat errotorearekin lotuta dago, eta katearen beste muturra higaduraren aurkako altzairuz egindako kate buru batekin hornituta dago. Katea birrintzeko inpaktu birrintzailea da, material blokea abiadura handiko biraketa katearen bidez birrintzen duena.\nHainbat ekipamendu mota prozesatu daitezke bezeroaren beharren arabera.\nokupatutako leku txikiagoa eta zarata txikiagoa\nmakina astunak eta errendimendu ona\nfuntzionamendu erraza eta mantentze erraza\nbirrintzeko prozesu azkarra eta hauts finaren forma\nMota LP50 LP60 LP800\nboterea 11 18.5 22\ntamaina 0,65x0,4x0,6m 0,78x0,5x0,6m 1,2x0,65x1,1m\nAzken tamaina 2mm baino gutxiago


PISU TURISTIKOAK: BIZILAGUNAK BADATOZ ETA BADOAZ | Revista - Part 2\n: PISU TURISTIKOAK: BIZILAGUNAK BADATOZ ETA BADOAZ\nAldatu egin dute hirietako erdiguneen aurpegia: alokairuko prezioak igotzea, betiko saltokiak ixtea eta masifikazioa oso lotuta daude oporraldietarako apartamentuekin. Erradiografia egin diogu moda honi, zeinak itxura berria eman dien udako planei eta etxejabeen, bidaiarien eta bizilagunen arteko harremanari.\n[1. or] PISU TURISTIKOAK: BIZILAGUNAK BADATOZ ETA BADOAZ\n[2. or] Erregulazioa eta arauak\n[3. or] Efektuak eta erantzukizuna\n"Hutsegitea da herritarrak dietan jartzea, dieta arloko gomendioak ez dira ezarri behar errealitateari eta pertsonei bizkarra emanda"\n2018ko uztaila / abuztua-(e)ko papereko edizioan argitaratua\nIkusi 2018ko uztaila / abuztua-(e)ko papereko edizioa\nErregulazioa eta arauak\nAditua, Juan Pablo Viniegra Iglesias, abokatua eta Solución Abogado bulegoko zuzendari: “Jabetza Horizontalaren Legeak gaur egun ez du babesten jarduera trabagarrietatik”.\nZer-nolako araudia dago Espainian etxebizitza turistikoetarako?\nHiri Errentamenduei buruzko Legetik (2013) kanpo gelditu ziren helburu turistikoekin alokatzen diren etxeak. Ordutik, autonomia erkidegoek daukate hori arautzeko eskumena, eta neurri txikiagoan, udalek ere bai. Ildo horretan, ez dago araudi bakar bat Estatu osorako, eta arauak barreiatuta daude autonomietan eta udalerrietan.\nZer-nolako arau komunak dituzte erkidegoek?\nGehienean, betebehar komunak izaten dira etxebizitzaren izena eman behar izatea etxebizitza turistikoen erregistroan, eta erantzukizun adierazpen bat betetzea, non bermatzen den etxeak betetzen dituela bizitzeko baldintzak eta izena emana dagoela dagokion jarduera ekonomikoan. Bestalde, etxeak altzariz eta gailuz hornitua egon behar du, informazio turistikoa eduki behar du, sendagaien kutxa… Prezioak “gau bakoitzeko” eman behar dira, hotelen kontzeptu turistikoaren antza eduki dezan.\nIzaten al da isunik baldintza horiek betetzen ez dituztenentzat?\nHori ez daiteke falta izan administrazioaren arau batean. Aitortu gabeko alokairu turistikoak “klandestinotzat” hartzen dira oro har, eta horien jabeek zigorrak jasotzeko arriskua dute. Andaluzian, adibidez, gisa horretako zigorrak 2.000 eta 18.000 euro artekoak izaten dira.\nZer egin dezake bizilagun batek etxejabe elkarteko higiezin bat pisu turistikoa denean eta arazoak ematen dituenean?\nHori arazo larria da etxejabe elkarteetarako, zeren, maizterrak txandatuz ibiltzen direnez, Jabetza Horizontalaren Legeak jarduera trabagarrientzat duen artikulua (7.2a) ez da batere eraginkorra, sekula ezin baita joan traba egiten duen maizterraren aurka (zigorra iristen denerako, hura ez baitago etxe hartan). Ildo horretan, premiazkoa da legea aldatzea eta alokairu turistiko batzuk galaraztea jarduera trabagarriak behin eta berriz gertatzen direnean.\nHigiezin bat alokatzen dugunean, zeri erreparatu behar diogu?\nNagusiki, izena emana egon dadila autonomia erkidego horretako alokairu turistikoen erregistroan.\nJar al diezagukete guri isunik legez kanpo dagoen pisu batera joaten bagara alokairuan?\nBerez, baldintzak betetzen ez dituen alokatzailearentzat bakarrik izaten dira isunak.\nGaur egun zein da arazo nagusia?\nAraudiak barreiatuta daudela erkidegoetan eta udaletan, baina premiazkoena da Jabetza Horizontalaren Legearen 7.2 artikulua berritzea, alokairu turistikoaren errealitate berriak dakartzan jarduera trabagarrietatik babesteko.\nArauak eta eskubideak\nEtxebizitza dagoen autonomia erkidegoko arauak betetzea. Espainian 17 araudi daude oporraldiko alokairu turistikoari buruzkoak, eta mantso-mantso udal ordenantza batzuk ere ari dira onartzen.\nIzena ematea erkidegoko Erregistro Ofizialean.\nDagokion jarduera ekonomikoan izena ematea.\nEtxea hozteko / berotzeko sistema bat edukitzea (erkidego batzuetarako).\nAgerian jarria edukitzea etxebizitza turistikoaren identifikazio agiria.\nBizitzeko baimena edo zedula edukitzea..\nEtxebizitza ez betetzea onartu zaion baino leku gehiagorekin.\nEtxea altzariz hornitzea eta beharrezko dituen gailu eta tresnak jartzea.\nHigiene baldintzak betetzea.\nInformazio turistikoa edukitzea.\nSendagai kutxa izatea.\nPrezioa gau bakoitzeko zehaztea.\nTurista gogaikarriren bat egokituz gero…\nAuzitegian eskatzea etxebizitzari ken diezaiotela alokairu turistikorako baimena bukarazte akzio baten bidez. Hori egiteko, frogatu egin behar da etxebizitzan jarduera trabagarriak gertatzen ari direla: zarata egiten dute, gaizki erabiltzen dute igogailua, zikindu egiten dituzte eskailera buruak, festak egiten dituzte gauez, bandalismo ekintzak egiten dituzte.\nMadrilen, bizilagunek aldarazi egin ditzakete etxejabe elkarteko estatutuak eta galarazi egin dezakete pisu turistikoak jartzea, baina, horretarako, jabe guztiek aho batez onartu behar dute.\nEz fidatzea eskaintza txundigarriekin.\nErreserba egiteko, leku ofizialak erabiltzea.\nEz onartzea ohiko ordainketa bideak saihesteko proposamenak (etxejabearenak).\nAlokairuaren kontratua idatziz eskatzea.\nErkidego horretako bizikidetza arauak errespetatzea.\nJoan aurreko orrira: « PISU TURISTIKOAK: BIZILAGUNAK BADATOZ ETA BADOAZ\nJoan hurrengo orrialdera Efektuak eta erantzukizuna »\nSaltsa badago udan\nAPETAK GUTXIAGO IRAUTEN DUENEAN LARRUAZALEAN


Burkina Faso (frantsesez buʁki'na fa'so ahoskatua) Mendebaldeko Afrikako estatu burujabea da. Sei herrialderekin egiten du muga: Malirekin iparraldean, Nigerrekin ekialdean, Beninekin hego-ekialdean, Togo eta Ghanarekin hegoaldean eta Boli Kostarekin hego-mendebaldean. 274.200 kilometro koadroko eremua hartzen du, eta 2018an 20,2 milioi biztanle zituen. Hiriburua Uagadugu da.\n(“Batasuna, Aurrerapena, Justizia”)\nEreserkia: Une Seule Nuit / Ditanyè\neta hiri handiena Uagadugu\n- Presidentea Roch Marc Christian Kaboré\n- Lehen ministroa Christophe Joseph Marie Dabiré\n- Frantziatik 1960ko abuztuak 5\n- Guztira 274,200 km2 (74.a)\n- Ura (%) 0,1\n- Zenbatespena (2018) 20.244.100\n- 2006 errolda 14.017.262\n- Dentsitatea 73,8 bizt./km2\nCFA Frankoa (XOF)\nLehenago Volta Garaia izena ematen zitzaion. 1984ko abuztuaren 4ean hartu zuen oraingo izena, Thomas Sankara presidentearen erabakiz. Burkina Faso izenak “jende zuzenaren lurra” esan nahi du mossiera eta diula hizkuntzetan: diula hizkuntzaz faso hitzak “aberri” esan nahi du, eta burkina hitzak, moore hizkuntzaz, “jende zuzena”). Bertakoei burkinabé deitzen zaie.\n1987. urteaz gero Blaise Compaoré kapitaina izan zen Burkina Fasoko lehendakaria (Herri Fronte-ko buruzagi gisa hasieran, Demokraziaren eta Aurrerapenaren aldeko Biltzar-eko buruzagi gisa 1996tik aurrera), baina 1991ko konstituzioa onartu zenez gero, aldaketa nabarmenak izan ziren Burkina Fasoko gobernuan. Urte hartan marxismo-leninismoa alde batera utzi zuen alderdiak eta merkatu ekonomia finkatu zuen, oposizioko alderdiak onartu ziren, aginpideak bereizi ziren, etab. 1990etik aurrera, Burkinak Nigerreko eta Maliko gerratik ihes egindako iheslari tuaregen arazoari aurre egin behar izan zion. 1992an legebiltzarrerako hauteskundeak egin ziren, eta 1995ean udal hauteskundeak; Herri Frontea-k irabazi zituen biak (dena dela, azpimarratzekoa da Burkina Fasoko hauteskundeetan abstentzio handia izan ohi dela, azken urteetan % 44raino murriztu den arren). 1995ean oposizioak hauteskundeei boikota egin zien, hauteskunde batzordea independentea ez zelakoan, eta gizartean tentsio egoera nagusitu zen, azken urteetako egoera ekonomiko larria zela-eta (1995eko lehen sei hilabeteetan % 30 garestitu zen bizitza). Demokraziaren eta Aurrerapenaren aldeko Biltzarra alderdia osatu ondoren, Compaorek jarraitu zuen lehendakaritzan 1996an, oposizioa zatituta zegoelako eta hitzarmen estrategikorik ezin antolatu zuelako.\n↑ a b 38. araua: Munduko estatuen izenak, herritarren izenak, hizkuntza ofizialak eta hiriburuak. Euskaltzaindia, euskaltzaindia.eus Noiz kontsultatua: 2011-03-30.\n↑ a b c d e f g Burkina Faso. citypopulation.de Noiz kontsultatua: 2020-2-5.\n↑ Blaise Compaorek Burkina Fasoko presidente kargua utzi du. Berria egunkaria, 2014ko urriak 31, CC BY-SA 4.0, berria.eus Noiz kontsultatua: 2020-2-5.\n↑ Ouedraogo, Mathieu; Ripama, Toubou. Recensement général de la population et de l'habitation (RGPH) de 2006. Theme 2: etat et structure de la population. insd.bf Noiz kontsultatua: 2020-2-8.[Betiko hautsitako esteka]\nOrriaren azken aldaketa: 19 apirila 2021, 11:06.


Badok | Don Inorrez heldu da, Imanol Ubedaren bakarkako proiektua\nBide Ertzean taldeak mugarik gabeko geldialdian segitzen duen bitartean, Don Inorrez bakarkako proiektua martxan jarri du Imanol Ubedak. Bide Ertzearen diskoetako bati izena ematen dion abestiaren izenburua hartu du Ubedak bakarkarako goitizen artistikotzat. 2016 eta 2017. urteen bitartean Puerto de Santa Marian (Cadiz, Espainia) Paco Loco ekoizlearen estudioan grabaturiko kantuek osatu dute Don Inorrezen lehen lana, Mugiro bila. Aurrerapen gisa, bi abesti kaleratu ditu Ubedak, elektrizitatez gainezka datorren “Bere txisteak” eta “Kristoren gonbidapena” leuna. Azken horrekin bideoklipa egin du Hiru Damatxo Ideia Faktoriak, eta gaurtik ikusgai dago gure atarian.\nDiskoaren grabazioan, Imanol Ubedaz aparte, Karlos Aranzegi (bateria, Bide Ertzean taldeko kidea), Jacob Reguillon (baxua) eta Paco Locok (gitarra eta ekoizlea) hartu dute parte. Horrez gain, “Kristoren gonbidapena” abestian, koruak eginez, Muni Camón (Maddening Flames ohia) eta Pablo Errea (Australian Blonde ohia) aritu dira. Abesti horretan, Angel Gonzalez poetaren olerki bat musikatu du Ubedak, Gerardo Markuletak Munduko Poesia Kaierak bildumarako egindako itzulpena baliatuz.\nDiskoa martxoaren amaieran argitaratuko du Ubedak autoprodukzioaren bidez —Lizarbakar marka sortu du horretarako—, eta apirilean hasiko da kontzertuak ematen. Zuzenean lagunduko dioten musikarien izenak aurrerago emango ditu ezagutzera Tolosako musikariak.\nETIKETAK:Australian BlondeBide ErtzeanDon InorrezHiru DamatxoImanol UbedaJacob ReguillonKarlos AranzegiMaddening FlamesMuni CamonPablo ErreaPaco Loco


MGEP GMHZ Mekatronikan talde-lana eta autonomia-konpetentziak lantzen - - Goiena.eus\nMGEP GMHZ Mekatronikan talde-lana eta autonomia-konpetentziak lantzen\nGoi Eskola Politeknikoa 2022-02-14 14:59\nMGEPeko Goi Mailako Heziketako Zikloko titulazioetan hezkuntza ereduan ETHAZI metodologia dugu oinarri eta erronkak izaten dira hainbat konpetentzia, teknikoak eta zeharkakoak, eskuratzeko aukera ezin hobea.\nGaur Mekatronika Industrialeko talde batekin aritu gara. Olatz Izaguirre eta Aroa Martinez tutore eta irakasleen gidaritzapean igogailuaren erronka burutu dute ikasturte osoan zehar. Funtzio profesionalen simulazioa burutuz igogailu elektriko baten muntaia burutzen eta martxan jartzen aritu dira hain zuzen.\nZeharkako konpetentziei dagokienez, aurten bi hauetan jarri da indar berezia: talde lana eta autonomia.\nIkasleek era autonomoan erabili dituzte irakasleek eskaini dizkieten baliabidean zeharkako konpetentzia hauek lantzeko.\nBaliabide hauen artean aipatu daiteke talde bakoitzak tutore bat izan duela; planifikazioa egiteko Gantt tresnak eta portfolioa ezagutu eta erabiltzeko aukera izan dutela; erronka hasi baino lehen, taldekideen rolen esleipena; erronka bitartean, eguneroko jarraipena egiteko bilerak egin dira; eta hauen arrakastarako ezinbestekoak diren bileren antolaketa, probetxugarri izan dadin, eta aktak erabakien eta konpromiesoen jarraipena egin ahal izateko; Tutoreak, asteroko bileran taldearen garapen maila ikusirik, hausnarketara eraman dezaketen galderak planteatu ahal zituen, edota zuzenean aholkulari rola hartu zezakeen jarraitu ahal zezaketen bidea proposatzeko edo gomendatzeko.\nPoliki-poliki lana profesionala egiteko gai izan dira, eta ohitura profesionalak ere hartu dituzte, aurreneko orduan bildu, portfolio jarraitu edota egokitzapenak adostu eta eguneko amaieran berdin, portfolioa egokitu eta itxi eguneko garapena.


Anita Ekberg - Wikipedia, entziklopedia askea.\nKerstin Anita Marianne Ekberg (Malmö, 1931ko irailaren 29a-Rocca di Papa, 2015eko urtarrilaren 11) suediar aktore eta modeloa izan zen. Federico Felliniren La Dolce Vita filmean Fontana di Trevin eszena bat egiteagatik ospetsu bilakatu zen.\nMalmö, 1931ko irailaren 29a\nRocca di Papa, 2015eko urtarrilaren 11 (83 urte)\nAnthony Steel (en) (1956 - 1959)\nRik Van Nutter (1963 - 1975)\naktorea, modeloa, zinema aktorea eta edertasun lehiaketan parte-hartzailea\nGolden Globe Award for New Star of the Year – Actress (1956)\nSuediakoa zen baina 1960ko hamarkadatik bizi zen Italian. Suediako miss izan zen 19 urte zituenean eta tankera horretako lehiaketetara aurkeztu zen AEBetan. Arraskatarik ez zuen izan eta horregatik, zenbait filmetan parte hartzen hasi zen rol txikiak jokatuz. Bestalde, hainbat moda aldizkaritako lehen orrian ere agertu izan zen.\nBaina Federico Fellinik Sylviaren rola eman zion eta 1960ko hamarkada hasierako Italian sekulako arraksta izan zuen. Horregatik, hango beste bi zinemagile ezagunekin ere lan egin zuen: Alberto Sordirekin Scusi, lei è favorevole o contrario?n (1966) eta Vittorio De Sicarekin Sette volte donnan (1967).\nFellinik beste hiru lan egiteko ere deitu zion: Boccaccio '70 (1962), Clowns (1970) eta Ekbergen azken filma izan zen L'intervistarako (1987). Pertsona zakar eta zailaren ospea zuen, eta behin esan zuen berari esker egun zela famatu Fellini, «eta ez alderantziz».\nThe Dam of the Yellow River (1960)\nI clowns (1970), bere burua antzeztuz\nKiller Nun (baita Suor Omicidi edo Deadly Habits izenburuez ezaguna) (1978)\nIntervista (1987), bere burua antzeztuz\nWikimedia Commonsen badira fitxategi gehiago, gai hau dutenak: Anita Ekberg\nAnita Ekberg aktorearen IMDBko fitxa irakurgai (Ingelesez)\n↑ a b Igor Susaeta, «Fontana di Trevira sartu zena», Berria, 2015-01-13\nAzken aldaketa 29 urtarrila 2019(e)an, 19:10(e)tan\nOrriaren azken aldaketa: 29 urtarrila 2019, 19:10.


Jon Andoni Irazusta pasealekua errail bat itxita egongo da, igande goizean - Tolosa - Tolosaldeko ataria\nJon Andoni Irazusta pasealekua errail bat itxita egongo da, igande goizean\nTolosaldeko Ataria 2020-02-13 11:04\nZenbait zuhaitz moztu behar dituztela-eta, bialeko errail bat itxiko dute.\n08:00etatik 14:00etara bitarte itxiko dute bidea, Jon Andoni Irazusta bialaren goialdean dauden zuhaitz batzuk moztu ahal izateko.\nHorrek zenbait aldaketa sortuko ditu trafikoan, besteak beste: Larramenditik Santa Klarara ezingo da bialetik joan, et Rondilla kaletik desbideratuko dute trafikoa, ondorioz. Kontrako bidea, berriz, Santa Klaratik Larramendi auzora doana, pasealekutik bertatik egingo dute ibilgailuek.\nDonostia aldetik Ibarrarantz joan nahi dutenek, berriz, Asuncion klinikara igotzeko Larramendin dagoen bidea hartu beharko dute, handik Santa Klarara jaisteko.\nJon Andoni Irazusta pasealekuaren mozketak ez du eragingo autobus zerbitzuen ordutegi nahiz geltokietan.


Familia ugarien %62k langabezian du kideren bat. | Consumer\nEtxe horien %45ean, aita edo ama lanik gabe daude, eta %13an bi gurasoek ez dute lanik.\nFamilia ugarien %62k, hamarretik seik, kide bat langabezian du. Arazo horrek gutxiago eragiten die seme-alabei (%4); familia ugarien %45ean, berriz, aita edo ama lanik gabe daude, eta %13an, bi gurasoek ez dute lanik, Espainiako Familia Ugarien Federazioak (FEFN) egindako inkesta baten eta InfoJobs enplegu-atariaren arabera, ia 1.500 familiaren lagina baita.\n“Datu horiek gure herrialdean bizi den gizarte-errealitatearen isla dira”, azaldu zuen FEFNko lehendakari Eva Holgadok. Haren iritziz, “langabeziaren drama askoz ere beldurgarriagoa da familia ugarietan, non pertsona gehiago baitaude ardurapean”. Adierazi zuen seme-alabak, batez ere emakumeen kasuan, funtsezko oztopo direla lana lortzeko, eta nabarmendu zuen familia ugariaren amak direla lana lortzeko zailtasun gehien dituztenak; izan ere, “seme-alabak zama gisa ikusten dituzte enpresaburu batzuek, norbaitek lana eman eta lanean eraginkorra izateko handicapa gisa”, gehitu zuen Holgadok.\nFEFNk eta InfoJobs-ek duela hilabete batzuk sinatutako lankidetza-akordioa berritu dute, langabezian dauden kideak dituzten familia ugariei laguntzeko ekintzak garatzeko. Familia ugarien gurasoentzako enpleguari buruzko prestakuntza-saioak antolatzeaz gain, InfoJobsen Bilaketa Aktiborako Planera sartzeko doako 20.000 kode banatu dira.\nenplegua lan langabezia paro-eu


'Plogging', korrika egitean zaborra jasotzeko kirol berria — Gaztezulo\n'Plogging', korrika egitean zaborra jasotzeko kirol berria\n'Plogging', korrika egitean zaborra jasotzeko kirol berria 'Footing', 'jogging', 'running'... modaz pasa dira! Jantzi zapatilak, hartu zabor poltsa eta korri ingurua garbitzera! https://www.gaztezulo.eus/albisteak/plogging-korrika-egitean-zaborra-jasotzeko-kirol-berria https://www.gaztezulo.eus/albisteak/plogging-korrika-egitean-zaborra-jasotzeko-kirol-berria/@@download/image/20180211162044_.Plogging-2f74f31a08d703f3.jpg\n'Footing', 'jogging', 'running'... modaz pasa dira! Jantzi zapatilak, hartu zabor poltsa eta korri ingurua garbitzera!\nKorrika egiteko modara apuntatu diren horietakoa zara? Bada jakin dagoeneko erabat mainstream bihurtu zarela. Kirola eta postureoa batzen dituen azken moda plogging deitzen da, Suediatik dator, eta ekologismoa zein ariketa fisikoa uztartzen ditu.\nEta zertan datza? Kirol hau egiteko outfit-a oso zehatza da; korrika egiteko zapatilak, prakak eta kamiseta jantzi, eta zabor poltsa eskuan hartu. Bai, ondo irakurri duzue; korrika egiteko moda berriaren helburua ingurua garbi mantentzean datza!\nKirol honek baditu bere arriskuak; poltsa eskuz aldatu behar da pisua orekatzeko, eta zaborra hartzerakoan ere kontuz ibili behar da bizkar eta belaunekin. Garrantzitsua da erritmo aldaketekin kontuz ibiltzea ere, lesiorik ez sufritzeko. Behin korrikaldia amaituta, ez ahaztu jasotako zabor poltsekin selfie bat atera eta sare sozialetan partekatzea!\nMusikaren (zortzi) onurak\nEtorkizunean hobekien ordainduak izango diren 30 lanbide


Azken Portua: "Barkatu, zer da SKAPA?"\n[Gero eta herritar gehiago ikusten da aurtengo festetako kamisetak jantzita. Atzo, haur hauek gustura ageri ziren, kamiseta berri-berriak soinean zituztela].\nAsteburu honetan jarri dute lehen aldiz festetako elastikoak eta herri bazkarirako txartelak saltzeko mahaia. Larunbatean Azken Portuko bidegorrian, eta atzo, Getaria-Zarautz igeri zeharkaldia zela aprobetxatuz, Munoan. Bietan, hainbat jende inguratu zen mahaira, eta komisioko kideek behin eta berriro erantzun behar izan zuten galdera: "Barkatu, zer da SKAPA?".\nSanta Klara, Azken Portu eta Aritzbatalde entzun orduko, zalantzak alde batera utzi eta kamiseta batekin edo gehiagorekin alde egiten zuen jendeak. Atzo, esaterako, izan zen haurrekin hurbildu eta familia osoarentzat hamar kamiseta eta abuztuaren 12ko herri bazkarirako hainbat txartel erosi zuenik ere.\nOraindik kamisetarik erosi ez duenak, hurrengo asteburuan izango du berriro ere horiek eskuratzeko aukera, Azken Portun bertan.\n[Hori dek hori lan egitea!!!]\n["Festei buruzko blogerako argazki bat?", eta emakumearen erantzuna: "Bai, bai, lasai... Gazteen ondoan ni beti gustura!"].\nposted by Amelie at 8/01/2005 10:18:00 da manhã


2019-06-10 - Oarsoaldeko Hitza : Oarsoaldeko Hitza\nAinhoa Intxaurrandieta: «Sententziak gure argudiaketa ontzat ematen du eta aitortza bat da»Auzitegiek arrazoia eman diete Ainhoa Intxaurrandietari eta Iñaki Errazkini\nArkume Egunean izena emateko epea zabaldu dute gaur\nHilaren 25era arte eman daiteke izena, herriko hainbat txokotan. Kamisetak jasotzeko egunak hilaren 22an eta 23an izango dira.\nGazteei zuzendutako teknifikazio saioak antolatuko ditu Donibane Eskubaloiak\nDonibanen eskubaloi eskola bat martxan jartzeko helburua du taldeak. Hilaren 11 eta 13an egingo diren teknifikazio saio irekien bidez gazteak erakarri nahi dituzte, talde eta kirolaren nondik norakoak ezagutaraziz.\nGipuzkoako kostaldeko behatoki pribilegiatutik begira\nSan Marko Gotorlekuak zabaldu ditu ateak berriz ere. Bizarainen kokatuta, Gipuzkoako kostaldeko behatoki pribilegiatua da, eta bertaratzen diren bisitariek aukera paregabea izaten dute inguru zoragarriaz gozatzeko.\nHamazazpi zinegotziek larunbatean hartuko dituzte beren karguak\nHauteskundeetan oiartzuarrek hautatutako ordezkariek larunbatean hasiko dute agintaldi berria. 12:00etan hasiko karguak hartzeko ekitaldia.\nEH Bilduk gora egin du botoetan, eta gehiengo absolutua indartu du\nMendeurrena elkarrekin ospatuko dute Xanti eta Maddalenek, eta La Pamplonesak\nEhun urte beteko dituzte aurten Xanti eta Maddalen erraldoiek, baita Iruñeko La Pamplonesa Musika bandak ere, eta elkarrekin ospatuko dute mendeurrena datorren larunbatean Iruñean.\nUrrezko ezteiak aurten bete dituztenak omenduko dituzte\nUrrezko ezteiak bete edo aurten beteko dituztenak omenduko dituzte aurten ere madalenen barruan.\nEskuz pasakako aste honetako partidak (2019-06-10)\nAste honetako Eskuzko Pasakako VIII. Txapelketako norgehiagokak asteazkenean eta ostegunean jokatuko dituzte. Kontzejupean, ohi bezala.\n“Oposizio eraikitzailea” egingo dutela baietsi du EAJkEH Bilduk irabazi du Pasaian, orain dela lau urte galdutako nagusitasuna berreskuratuz\n[Bideoa eta galeria] Intxixu Traileko helmugan, helburuak betetaLurdes Oiartzabal eta Martxel Bereau, Intxixu Trailen txapeldun


3-0 galdu du Orioko Futbol Taldeak Zestoaren kontra - - Karkara.eus\n3-0 galdu du Orioko Futbol Taldeak Zestoaren kontra\nKarkara 2013-10-28 10:54\nGorengoen mailako gizonezkoak sailkapeneko atzealdean daude\nPuntuak pilatzea asko kostatzen ari zaio Orioko Futbol Taldeko Gorengo Mailako gizonezkoen taldeari. Garaipen bakarra lortu dute eta oraindik ez dakit zer den etxean irabaztea. Gainera, azken jardunaldian, puntuz berdinduta zegoen Zestoaren aurka jokatu zuten. Partida 3-0 irabazi zuten zestoarrek, eta, ondorioz, 13. dira oriotarrak 4 punturekin.\nOhorezko Mailako jubenil mutilen egoera bestelakoa da. Sailkapeneko goiko postuetan daude liderrarengandik 3 puntura. Martuteneren aurka jokatu zuten asteburuan eta 4-1 irabazi zuten. Lehenengo maila probintzialeko kadeteek ere irabazi egin zuten, Zumaian, 0-1. Kanpoan irabazten duten lehen partida izan zen Zumaiakoa.\nNesketan, jubenilek 1-0 irabazi zuten Amaikak Bat talde debarraren kontra, eta, ondorioz, multzoko lider berriak dira oriotarrak.\nGainerako emaitzak, berriz, honakoak izan dira asteburuan:\nLehenengo maila probintzialeko infantilak Zarautz 2 - 2 Orioko F.T.\nAlebinak Amaika bat 5 - 6 Orioko F.T.\nNeska infantilak, F8 Orioko F.T. 2 - 8 Hernani


Umeak protagonista bihar Arrasateko baserritarren azokan - Arrasate - Goiena.eus\nUmeak protagonista bihar Arrasateko baserritarren azokan\nJokin Bereziartua Lizarazu 2013-10-18 10:30\nBaserritarren azoka egingo dute bihar Seber Altube plazan, 09:00etatik 14:00etara. Udaleko Enplegua eta Garapen Ekonomikoa Saileko Marga Garmendiak asteon Arrasate Irratian iragarri duenez, 18 postu egongo dira biharko azokan. Postuez gain, umeek protagonismo berezia izango dute. Amaia Diez de Monasterioguren dietista oñatiarrak bisita gidatua egingo du haurrekin, baserritarren azoka eurei ere gerturatzeko.\nHorietatik lau Arrasatekoak izango dira, eta beste sei Debagoienekoak: "Horiek sasoiko produktuak eta produktu eraldatuak ekarriko dituzte". Beste eskualde batzuetako postuak ere egongo dira, bost hain justu, eta horietan produktu bereziagoak egongo dira salgai. Gainera, beste hiru postu berezi ere egongo dira: "Ez dira baserriko produktuak baina dagoeneko ohikoak dira gure azokan; janaria prestatzeko tresnak, baserrirako eta orturako makinaria eta ukenduetarako belarrekin prestatutako produktuen postua, adibidez".\nBiharko azokan udako produktuak egongo direla aurreratu du Garmendiak: "Gutxi dira, baina uda berandu heldu zenez oraindik badaude. Hori bai, udazkeneko produktuak izango dira nagusi. Izan ere, udazkena urtaro ona izaten da baserriko produktuendako".\n'Goazen merkatura' ekimena\nBaserritarren azokan hilero egoten da berrikuntza bat eta biharkoa ez da salbuespena izango. Jakion enpresak Goazen merkatura izeneko ekimena aurkeztuko du. Amaia Diaz de Monasterioguren dietista oñatiarra dago ekimenaren atzean eta honakoa esan digu biharko aurkezpenaren gainean: "Umeak azokara gerturatzea gura dugu, gure baserritarrekin eta garaiko produktuekin harremanetan jartzeko".\nAukera ona familia osoarentzat\n6 eta 12 urte arteko umeendako ekimena da eta azokan bisita gidatua egingo dute, postuz postu: "Udako zein udazkeneko produktuen uzta nola joan den galdetuko diegu baserritarrei eta haurrek euren lana nolakoa den ezagutuko dute bertatik bertara". Jakion enpresako produktuekin tailer txiki bat ere egingo dute: "Besteak beste, gosariaren garrantziaz egingo dugu berba eta Jakionen produktuekin gosari bat prestatuko dugu".\nBi bisita egingo dituzte. Lehena 10:30ean hasiko da eta bigarrena 12:30ean. Bisiten artean, 11:00etan, ipuin kontaketa saioa ere egongo da: "Gurasoei dei egiten diet haurrekin agertzeko. Zapatua da, elkarrekin egoteko eguna, eta aste osorako menua zehaztu dezakegu", dio Diaz de Monasteriogurenek. Haurrak erosketa unetik inplikatzea ona dela uste du dietistak: "Elikadura erosketa unetik hasten da. Haurrak elikagaiak aukeratzerakoan protagonista badira samurrago jaten dute. Biharko azoka aukera ona da jatorria ulertzeko, eta baita ohiturak aldatzeko zein produktu berri bat probatzen hasteko ere".


Azaroaren 25ari lotuta, bost ekimen antolatuko ditu Ahalduntze Eskolak - Orioko Udala\nAzaroaren 25ari lotuta, bost ekimen antolatuko ditu Ahalduntze Eskolak\nIndarkeria matxistaren aurkako eguna da azaroaren 25a eta, aldarrikapenarekin bat eginez, bost ekitaldiko egitaraua prestatu du azarorako Orioko Ahalduntze Eskolak.\nPrograma abiatzeko, herriko Xaltxerak taldeak prestatutako Autodefentsa Feminista kamisetak banatuko dituzte aste honetan: azaroaren 11n, ostegunarekin, Orioko plazan izango dira 18:00etatik 20:00etara, eta hilaren 12an, ostiralarekin, Arraunetxen 18:00etatik 19:00etara.\nOstiralean bertan, gainera, Erradikalak ginen antzezlana eskainiko dute Ane Labaka bertsolariak eta Beatriz Egizabal antzerkilari eta ipuin-kontalariak Arraunetxen, 19:00etan. Feminismoa zehar-lerro hartuta, eta umorea lagun, zahartzeaz, gorputzaren aldaketez, sexualitateaz, merkatu patriarkalaz, intersekzionalitateaz, beldurraz eta beste hainbat gairen inguruan sakonduko dute. Sarrerak Ahalduntze Eskolan erosi daitezke 5 euroan.\nAzaroaren 17an, asteazkenarekin, Elkarbizitzarako eskubide eta betebeharrak formazio-hitzaldia eskainiko du Macarena Mugica Urbistondok, 17:00etan Salatxo aretoan. Bizikidetza-unitateak (bikoteak edo bestelako elkarbizitza-taldeak) suposatzen dituen eraginen gainean kontzientzia hartzea ahalbidetuko du saioak. Eta azaroaren 23an, asteartearekin, Berdintasun Diagnosiaren aurkezpen publikoa egingo dute 18:00etan, Salatxo aretoan.\nAzkenik, indarkeria matxistaren aurkako egunean bertan, azaroak 25, bi jarduera aurreikusi dituzte: lehenik, eskualdeko ikastetxeen eta Udalen manifestua irakurriko dute online, 11:30ean, eta iluntzean, 19:00etan hasita, manifestazio zaratatsuarekin bat egiteko deia luzatu du Xaltxerak taldeak.